“Тонировка”, 800 сўмлик газ ва бошқалар. 1 августдан нималар ўзгаради? - Халқ сўзи\n10:19 01 Август 2018 Жамият\n“Ўздавуруғназоратмарказ” қишлоқ хўжалиги экинлари уруғини сертификациялаш ва сифатини назорат қилиш давлат маркази;\n“Ўзстандарт” агентлигининг “Ўзбекистон пахта маҳсулотларини сертификатлаш “Сифат” маркази” давлат корхонаси.\n6. 2018 йил 1 августдан маиший чиқиндиларни тўплаш ва олиб чиқиш хизматларини кўрсатиш учун ҳудудларни тадбиркорларга бириктириб бериш фақат танлов асосида, ноль ставкадан бошланувчи электрон аукцион йўли билан “E-IJRO AUKSION” ягона электрон савдо майдончаси орқали амалга оширилади.\nБундан ташқари, Тошкент шаҳрида жамоат тартибини таъминлаш кучлари таркибида хизмат олиб бораётган ходимлар ва ҳарбий хизматчиларга ҳам лавозим маошининг 50 фоизигача бўлган миқдорда бир марталик пул мукофоти бериш тартиби ҳам кучга кирди. Бунинг учун мазкур ходимлар патруллик ҳудудида оғир ва ўта оғир жиноятларга бевосита чек қўйиши, уларни аниқлаши, тергов ва суддан яширинган шахсларни ушлаши лозим.


БОЛА ЧИЗГАН РАСМЛАР НИМАДАН ДАЛОЛАТ БЕРАДИ? | Суғдиёна биринчи аёллар электрон журнали\nБОЛА ЧИЗГАН РАСМЛАР НИМАДАН ДАЛОЛАТ БЕРАДИ?\nПсихологлар фикрича расм бола кайфиятини ва руҳий кечинмаларини ошкор қилади. Унинг турли ҳолатларда ўзини қандай тутиши, ўзига ишончи паст ёки баландлигини аниқлашни истасангиз, унинг чизган расмларига аҳамият беринг. Бунинг учун сизга А4 форматли оқ қоғоз, оддий қора қалам, ўчирғич керак бўлади. Фарзандингиздан ёмғир остидаги одамни чизиб беришини илтимос қилинг. Ёмғир мавзуси стресс ҳолатига ишора бўлиб, руҳиятни чуқурроқ очиб беради.\nКИМ НИМА ЧИЗАДИ?\nБола 3 ёшга киргач расмларида аниқ бир шакл ва чизиқларни чиза бошлайди. Уч ёшли бола одамни чизишда думалоқсифат шакллардан фойдаланади. Беш ёшга кирган кичик рассом эса одам расмида унинг оёқ-қўллари, боши ва оғзини чизишга ҳаракат қилади. Олти ёшли бола эса расмдаги қаҳрамонга бурун, бармоқларни ҳам чизади. Етти ёшли болалар эса расм чизганда қаҳрамонга бўйин, соч ва қаҳрамонга кийим ҳам чиза бошлашади. РАСМНИ “ЎҚИШ”\nРасмдаги кишининг жуссаси жуда кичиклиги, боланинг ўзига нисбатан ишончи пастлигидан дарак беради. У ота-онаси тарафидан қўллаб қувватлашга муҳтож. Соябон, капишон ёки бошқа муҳофаза қилувчи кийим – бола ўзини атрофдаги баъзи ҳодисалардан муҳофаза қилишни исташи ва стресс ҳолатларда саросимага тушиб қолмаслигидан далолат.\nОғир, қора булутлар – охирги пайт бола ҳаётида баъзи бир салбий ўзгаришлар содир бўлганидан дарак беради. Камалак, қуёш – бола ҳаётида содир бўлган муаммоларнинг ечилишига умид боғлаганини билдиради. Ёмғирдан қочаётган киши – муаммолардан қочиб чиқиб кетиш истагига дарак. Аниқ ва узлуксиз йўналишда чизиқлар – бола қийинчиликларга енгиб ўтишга ва мантиқ билан иш тутишга ҳаракат қилади.\nРасм ўчирғич ёрдамида кўп бора ўчирилиб чизилганлиги боланинг кайфияти йўқлигидан дарак беради. Қўллар – фаоллик ва киришимлиликни билдиради. Қучоқ очиб турган қўллар – очиқ кўнгиллик, орқага яширинган – ўз ҳолатидан кўнгли тўлмаслик, ичга яширинган гинани билдиради. Оёқлар – турғунлик, суянчиқ рамзи. Чизилган қаҳрамоннинг оғзи очиқлиги боланинг ичидаги ғазабдан дарак, тишлар ҳам гина-кудратга ишора қилади. Бу боланинг ўзини ҳимоя қилишга йўналтирилган ғазаб ҳам бўлиши мумкин. Қулоқ – бола мулоқотга очиқ. Жуда ҳам катта қулоқлар хушёрликдан дарак беради. РАНГЛАР\nСариқ ранг – ижобий ҳис-туйғулар, қизиқувчанлик ва келажакка яхшилик билан боқиш. Бу рангни ижод табиатли болалар яхши кўришади. Улар саранжомликни ёқтиришмайди, ҳамда кўп ҳолларда қарор қабул қилишда иккиланиш одатлари ҳам бор. Қизил ранг – ирода, кутилмаган ҳаракатлар қилувчи, фаол, ҳамда шу билан бирга қизиққонликдан дарак беради. Бундай болалар фаол ўйинлар ўйнаши лозим, янгиликларга очиқ, аммо гапга камдакн-кам қулоқ солади. Яшил ранг – вазмин, эркин, тиришқоқ, қайсар, ҳаловат истагини билдиради. Она меҳрини соғинган болаларнинг расмларида яшил рангларни кўриш мумкин. Одатда бундай болалар жуда ювош, ички ҳиссиётларини кўрсатмайдилар. Ҳамда кичик ўзгаришларни ҳам ёқтирмайдилар. Бинафша ранг – тасаввур, ички сезгирлик, ҳиссиётли. Бу рангни танлаган болаларда артистлик маҳорати билан бирга ортиқча ҳис-туйғуларга берилиш одати ҳам бор. Ота-онанинг енгил даккисини ҳам унга қаттиқ таъсир қилади. Қора ранг – норозилик, тушкунликни билдиради. Бола бу рангни танлаши билан атрофдаги ҳосидаларни ўзгариш истагида эканлигини кўрсатади. Расмда қўшимча майда расмчаларнинг кўп бўлса, билингки, бола кўпроқ эътиборга муҳтож. Жуда юмшоқ чизиқлар эса боланинг табиати юмшоқлигини билдирса, қалин чизилган чизиқлар эса боланинг иродаси кучли эканлигидан дарак беради. Кўриб турганингиздек, бола чизган расм нафақат оддий расм, балки бир маънода унинг ички оламини кўрсатиб турувчи ойна ҳамдир. Ширин АКБАРОВА тайёрладиTwitter НравитсяSocButtons v1.5


Қирғиз фуқароси Ўзбекистон МХХ сини қотилликда айбламоқда\n18 апрел 2021, Тошкент вақти: 19:54\nАбдумуталиб Иноятов Олий суддан ижобий жавоб олмаса, Ўзбекистон Республикаси президенти Ислом Каримовга мурожаат қилмоқчилигини айтади.\nАндижоннинг Хонободида Миллий хавфсизлик хизматининг маҳаллий ходимлари томонидан қалтаклангач¸ уйига келиб жон берган Абдураим Иноятов яқинлари Ўзбекистон Олий судидан бу жиноят айбдорлари жазоланишини талаб қилмоқдалар.\nАбдумуталиб Иноятов Ўзбекистоннинг Хонабод туманида туғилган. 1952 йилдан буён Қирғизистоннинг Жалолобод вилоятида яшайди ва Қирғизистон фуқаролигини олган. Ота-она ва ука-сингиллари Ўзбекистоннинг Хонабод шаҳрида истиқомат қилишади.\n2008 йилда унинг хонабодлик икки укаси - тадбиркор Одилжон ва узоқ йиллик тажрибaга эга бўлган ҳайдовчи Абдураим Иноятовлар тирикчилик қилиш мақсадида КамАз юк машинаси сотиб олишади ва Андижондан қурилиш моллари xарид қилиб, уларни Хонабодда сотиш билан шуғулланишади.\n2008 йилнинг 20 октябр куни Абдураим Иноятов акаси Одилжон Иноятовга Андижоннинг жаҳон бозоридан 14 тонна, шерикларига 3 тонна, жаъми 17 тонна цемент олиб келаётган бўлган:\n- Тўсатдан ёнбошдан бир “Нексия” машинаси келиб, машинани қисиб тўхтатади. Ундан иккитаси тушиб: “Биз Миллий хавфсизлик хизмати xодимлари палончимиз пистончимиз. Қаёққа, нима оpкетяpсан?” дейишади. Укам: “Анжон жаҳон бозоридан акамга цемент олиб кетяpман” деса, улар “Сен нима учун Хонабодга кетяpсан, сен машинани бошқа томонга буришинг керак эди, сен Қирғизистон томонга юришинг керак эди”, дейишади, деди Абдумуталиб Иноятов.\nУнинг айтишича, Андижон - Хонабод йўналишида жойлашган Отажон қишлоғида Қирғизистонга олиб ўтувчи айланма йўл бўлган. Абдураим Иноятов ўша йўлга юрмаган бўлса-да, Миллий хавфсизлик xодимлари ундан машинани ушбу айланма йўлга олиб боришини талаб қиладилар:\n- Укамга улар очиқчасига “Ë сен машинани биз айтгандек Қирғизистонинг ўша поворотига бурасан. Ўша кўчага кирасан, биз сени суратга олиб, мана Қирғизитонга кетяпти экан деймиз”, деган. Улар шундай деб қўрқитсак, бу машинани буриши мумкин ёки бундай қилманглар, айтганиларни қиламан деса, пул ундирамиз, деб ўйлашган. Шу сабабли улар укамга очиқчасига “ё бурасан ё 1000 доллар берасан” дейишган. Укам “Мен нима айбим учун сенларга 1000 доллар бераман?” деганидан кейин, улар машинани ўша ер яқинидаги ҳарбий қисмга, укамни эса МХХ подвалига олиб бориб тиқиб қўйишган, деди Абдумуталиб Иноятов.\nАбдумуталиб Иноятовга кўра, укаси уч кун давомида Хонабод шаҳар Миллий хавфсизлик хизмати ертўласида аёвсиз калтакланган ва кейин қўйиб юборилган.\nАбдураим Иноятов қамоқдан чиққач, кучли тан жароҳати олишига қарамай шифокорга мурожат қилмайди. У фақат Миллий хавфсизлик хизмати ходимлари томонидан калтакланганини ва бу ҳақда бировга арз қилса оила аъзоларига зиён етказишлари мумкинлигини ўз турмуш ўртоғига гапириб беради. Бироқ орадан бироз вақт ўтиб аҳволи ёмонлашади ва 2008 йилнинг ноябрида Хонабод шаҳар касалхонасига ётқизилади. У ўша куниёқ вафот этади. Шифокорлар томонидан унга юрак касалидан вафот этди, деган ташхис қўйилади.\nЖалолободлик Абдумуталиб Иноятов укаси ҳеч қачон юрагидан шикоят қилмагани ва у доимо соғлом бўлганини қўшимча қилар экан, укасини калтаклаган Миллий хавфсизлик хизмати ходимларини билишини айтди:\n- Гердайиб юришибди, қилғиликни қилиб қўйишиб. Биз қўриқчилармиз, биз посбонлармиз, биз мана бундақа ишлар қилаяпмиз деб, кимисидир погон учун ишлаяпти, кимисидир каръераси учун ишлаяпти.\nБулар ўша пайтда Хонабод шаҳар МХХ бошлиғи Дўстжонов Бегзод, билишимча, ҳозир у Андижон вилоят МХХ бўлимида ишлаяпти. Очилов Ўсар, ҳозир Хонабод шаҳар МХХсида ишлаяпти. Азиз, фамилияси эсимда йўқ, ҳозир унинг қаердалигини билмайман. Мана шу учовлари укамни калтаклашган, дейди Абдумуталиб Иноятов.\nУнинг айтишича 2009 йилнинг 22 январида Қўрғонтепа туман судида мазкур воқеа бўйича маҳкама бўлиб ўтади. Бироқ маҳкамада укаси калтаклангани ва вафот этгани тўғрисида сўз бўлмайди. Аксинча, маҳум Абдураим Иноятов ва унинг шериклари Қиризистонга ноқонуний цемент олиб ўтишда айбдор деб топилади ва шериклари турли муддатдаги қамоқ жазосига ҳукм қилинади.\nБироқ марҳум Абдураим Иноятов яқинлари суд ҳукмидан норози бўлиб бир қатор юқори инстанцияларга мурожаат қиладилар.\n- Шикоят аризаси билан Андижон вилоят судига мурожаат қилдик. Улар ҳам Қўрғонтепа туман суди ҳукмини ўз кучида қолдирди. Ундан кейин укамнинг калтаклангани тўғрисидаги ариза билан туман прокурори, кейин вилоят прокурорига арз қилдик.\nҚабрни очиб текшириб экспертизадан ўтказинглар, дедик. Бироқ улардан оғзаки рад жавоби олдик, шу тўғридаги аризамизни ҳам қабул қилишмади. Ундан ўтиб Республика Бош прокурорига бордик, у ҳам шу жавобни берди.\nКейин Олий судга уч марта ариза берилди. Охирги аризамиз 2010 йил 24 феврал куни берилди. Олий судни ҳам поғоналари бор экан, биринчисидан бошлаб секин Олий суд раисигача чиқиб борилади экан, дейди Абдумуталиб Иноятов.\nУ Ўзбекистон Олий судидан укаси ўлимига сабабчи бўлган Миллий хавфсизлик хизмати ходимларининг қонун олдида жазоланишини талаб қилишини айтди:\n- Нима учун бу одамлар бировни ўлдириб юбориб, жавоб беришмайди? Укаларим оилаларини тирикчилиги бўлган ўша машинани, цементини қайтарилиши хоҳлаймиз. Энди укамиз миллион доллар берганда ҳам қайтиб келмайди, лекин биз унинг хунини талаб қиламиз. Кимлар агар шунга тегиши, шунга айбдор бўлса, қонун олдида жазосини олишини хоҳлаймиз.\nБиз укадан ажрадик, унинг ортидан учта етим қолди. Шуни орқасидан ғам чекиб, онамиз икки кўзи кўр бўлиб қолди, йиғлайвериб... отамиз ғамдан чўлоқ бўлиб қолди, кимлар жавоб беради бунга? дейди Абдумуталиб Иноятов.\nУ агар Олий суддан ҳам ижобий жавоб олмаса, Ўзбекистон Республикаси президенти Ислом Каримовга мурожаат қилмоқчилигини ҳам қўшимча қилди.


“Адвокатлар Нурулло Отахоновни ҳимоя қилишдан бош тортди” « Ўзбекистон Халқ Ҳаракати\n28 September 2017 - 18:46\n“Озодлик” радиосининг хабар беришича, Туркиядаги муҳожиротдан ватанига қайтгач Тошкент аэропортида ушланиб, 27 сентябрда Тоштурмага қамалган ëзувчи Нурулло Отахоновни судда ҳимоя қилишдан бир неча адвокат бош тортди. Ўзбекистон ëзувчилар уюшмаси расмий вакили Нурулло Отахонов уюшмадан ўчирилганлигини айтди. Айни пайтда адибнинг баъзи ҳамкасблари унинг ҳимоясига ўз баёнотларини эълон қилди.\nБир неча адвокатнинг Нурулло Отахоновни ҳимоя қилишдан бош тортгани тўғрисида “Озодлик” радиосига ёзувчининг турмуш ўртоғи маълум қилди.\nАдвокат ëллаш учун Тошкент шаҳар адвокатлар коллегиясига борган Гулнора Отахонованинг айтишича, бирданига бир неча адвокат унинг турмуш ўртоғини ҳимоя қилишдан бош тортган:\n– Қўрқамиз, деяпти ҳаммаси. Чунки бизни обориб-обкелади бу ишга аралашсак, деб қўрқиб ўтиришибди. Икки -учтаси рад қилди¸ дейди Гулнора Отахонова.\n“Бу кунлар” даҳшати\nСуҳбатдошга кўра¸ Отахоновнинг багажи ичидаги Туркияда чоп қилинган “Бу кунлар “ китоби ва компьютери Яшнобод туман ИИБ терговчиси Музаффар Каримов тарафидан олиб қўйилган:\n– “Бу кунлар” асарига экстремистик ғояларни тарғиб қилган адабиëт сифатида экспертиза хулосаси берилипти. Китоб ва компьютерни терговчи олиб қўйди. Вазирлар Маҳкамаси ҳузуридаги диний қўмита экспертиза қилган экан китобни. Агар мустақил бир экспертиза “китоб мазмунан эсктремистик ғояга асосланмаган”, деб хулоса берса аҳвол яхшиланишидан умид қилса бўлади деб айтишди юристлар¸ дейди Отахонова.\nШу кунларда Тоштурмада қолаëтган ëзувчининг ўғли Файзулло Отахоновнинг “Озодлик” радиосига айтишича¸ отасининг жомадонида Президентга атаб дастхат битилган китоб бўлган:\n– Отам бу китобга дастхат ëзиб¸ президент Мирзиëевга бериш учун олиб кетувди, деди ëзувчининг ўғли.\nПрезидентга аталган китоб-далилий ашëга айланди\nНурулло Отахоновнинг бу китоби, Ўзбекистон матбуот ва ахборот агентлигида ишлайдиган ходимнинг “Озодлик” радиосига айтишича, Ўзбекистондаги тақиқланган асарлар рўйхатига киритилган.\nЎтган йили Андижон шаҳар «Уйғур» жоме масжиди имом хатиби ноиби “Бу кунлар” романига қарши мақолани интернетда эълон қилиб¸ ëзувчини сотқинликда айблаган эди.\nËзувчи Ўзбекистон президентига ишониб юртга қайтган эди\nТерговчи нима деди?\nËзувчини тергов қилаёган Яшнобод туман ИИБ терговчиси Музаффар Каримовнинг “Озодлик” радиосига айтишича¸ Нурулло Отахонов 2013 йилдан бери ҳеч қаерда ишламаган ва у кишининг “делосида иш жойидан ва Ёзувчилар уюшмасидан тавсифнома йўқ”. Терговчи радионинг бошқа саволларига жавоб беришни истамади.\n“Отахонов Ëзувчилар уюшмасидан чиқарилган”\nЎзбекистон ëзувчилар уюшмаси раис ўринбосари Ғайрат Мажидов “Озодлик” радиоси саволига жавобан “Нурулло Отахонов уюшмадан ўчирилганлигини” айтди.\n– Олдин аъзо бўлган. Аммо уюшма ишида фаол қатнашмагани ва бошқа сабаблар боис у киши махсус баëннома билан уюшмадан чиқарилган. Уюшма ўз аъзоси бўлмаган кишиини ҳимоя қилмайди. Нурулло Отахонов қамалишидан олдин қаерда ишлаган бўлса ўша ер тавсифнома ëзиб берсин¸деди Ғайрат Мажидов.\nҲамкасбини қўллаган адиблар\nАйни пайтда таниқли прозаик¸ собиқ давлат арбоби Мурод Муҳаммад Дўстўзининг facebookдаги саҳифасида Нурулло Отахоновни “миллат равнақини ўйлайдиган яхши ёзувчи”, дея атаб¸ уни озод қилишга чақирди:\n– У бугунги ҳокимият бошлаган ислоҳларга ишониб, ўз ихтиёри билан ватанга қайтди. Аслида унинг қайтиши биз учун имтиҳон эди. Имтиҳон саволига берган биринчи жавобимиз ҳаво лиманида ёзувчи қўлларига кишан солиш бўлди. Мелиса билан судга ишонч кам, ушла деса ушлайди, қама деса қамайди. Нурилло Отахонни ҳибсга олиш Ўзбекистонга обрў келтирмайди. Шу ҳақиқатни яхши англайдиган, турли шов-шув ва бошқа машмашалар урчиб кетмасидан ёзувчини озод қилишга қурби етадиган фаросатли арбоб топилади, деб ишонамиз¸ деб ёзди адиб.\nНурулло Отахонов 27 август тонгида Тошкент аэропортида учоқдан тушганидан сўнг, милиция ходимлари томонидан қўлига кишан солиниб, Яшнобод туман ИИБсига олиб кетилган, кейинроқ Тоштурмага олиб кетилган эди.\nТаниқли адиб Улуғбек Ҳамдам ҳам ижтимоий тармоқ орқали Отахоновнинг ҳибсга олинишига муносабат билдирди:\n“Ҳақни ва халқни ёд этиб, унинг ҳимояси йўлида қалам тебратган ёзувчи ташқаридан мағлуб этилган бўлиб кўриниши мумкин, лекин эртага у албатта ғолиб бўлади. Чунки бизнинг барчамиз эрта бир кун бу дунёни тарк этамиз. ҲАҚ ва ХАЛҚ эса ҳамиша бўлади ва кимнинг ЎЗИ томонида турганига қараб баҳосини беради. Эртага мағлуб бўлишни ва миллат ёдида мудом шундай бўлиб қолишни истамасангиз, Ёзувчини, Ҳақ ва халқ ёнида турган Ёзувчини қўйиб юборинг! –де, ëзди Улуғбек Ҳамдам.\nБМТ диний эркинликлар бўйича махсус маърузачиси Аҳмад Шаҳид ўзбек ҳуқуқбонлари билан суҳбатда 2 октябрь куни Ўзбекистонга қиладиган ташрифи доирасида қамоқда қолаëтган Нурулло Отахонов ҳолидан ҳабар олишини ваъда қилган. Бу ҳақда “Озодлик” радиосига бош қароргоҳи Парижда жойлашган “Марказий Осиёда инсон ҳуқуқлари” ассоциацияси раҳбари Надежда Атаева хабар қилди.\nОлдинроқ Инсон ҳуқуқлари ҳимояси билан шуғулланувчи Human Rights Watch (HRW) ташкилоти ўзбек диссидент-ёзувчиси Нурилло Отахоновнинг (Нурулло Муҳаммад Рауфхон) ҳибсга олинишидан ташвишга тушганини билдирди.


Саудия Арабистони хорижликларга мамлакатдан чиқиш учун тўлов киритди\n20:41 / 03.10.2016\nСаудия Арабистони нефтдан тушадиган даромадлар камайгани сабабли виза йиғимлари қийматини анча оширди. БААнинг Gulf News нашри хабар беришича, энди хорижликлар нафақат мамлакатга кириш учун, балки ундан чиқиш учун ҳам ҳақ тўлайдилар.\nНашр маълумотларига кўра, Саудия Арабистонини тарк этмоқчи бўлган ҳар бир хорижлик 50 долларга яқин ҳақ тўлаши керак бўлади. Ҳозирда 80 доллар бўлган транзит визаси ҳам ошди, денгиз саёҳатларида порт инфратузилмасидан фойдаланганлик учун бир кишига 13 доллар қийматда йиғим тўланади.\nНашрнинг ёзишича, Саудия Арабистонига икки ойлик бир марталик кириш визаси нархи 10 баробарга, яъни 50 доллардан 530 долларгача ошди. Қиролликда бўлган меҳмон ҳар бир қўшимча ой учун 26 доллар тўлаши керак бўлади. Шу билан бирга зиёратчилар учун қиролликка биринчи сафар бепул бўлади.\nСаудия Арабистони ҳукумати бюджет даромадларини ошириш борасида меҳнат муҳожирлари учун кириш ҳужжатларини расмийлаштиришдан олинадиган йиғимларга умид билан қарамоқда. Янги қоидаларга кўра, Саудия Арабистонига кириш учун хорижий ишчилар 80 доллар тўлаши керак бўлади, ярим йиллик ишчи виза 800, йиллик – 1333 ва икки йиллик ишчи виза 2133 доллар туради.\nСаудия Арабистони муҳожирлар сони бўйича дунёда 4-ўринни эгаллайди, уларнинг мамлакатдаги сони 9,1 млн кишини ташкил қилади. Шундан келиб чиққан ҳолда, қироллик доимий яшовчи хорижликлар учун визанинг ўзидан йилига камида 12 млрд доллар ишлаб топиши мумкин.


Аллергия мавсуми: симптомларни дори воситаларисиз камайтириш усуллари - 14 Сентября 2021 - Блог - WWW.SHERLAR.ORG - SMS SHERLAR, SEVGI SHERLARI, YANGI\nСуббота, 18.09.2021, 07:51\nГлавная » 2021 » Сентябрь » 14 » Аллергия мавсуми: симптомларни дори воситаларисиз камайтириш усуллари\nАллергия мавсуми: симптомларни дори воситаларисиз камайтириш усуллари\nМаълумки, аллергия белгилари йилдан йилга кучайиб бормоқда. Яхшиямки, фан бир жойда турмайди ва кўп ҳолларда сиз дори-дармонсиз вазиятни енгиллаштиришингиз мумкин.\nУмид қиламизки, аллергия билан курашишнинг энг яхши усулларини кўриб чиқиш сизга қулай ва соғлом ҳаётга қайтишга ёрдам беради.\nУй шароитига ўзгартиришлар киритинг\nАллергия мавсумида уйдаги айрим жиҳозлар ҳам унинг бошланишига туртки беради. Масалан, пар ёстиқ ёки кўрпалар. Аллергия даври ўтиб кетгунга қадар ёки умуман унинг қўзғатувчиларидан фойдаланиш тавсия этилмайди. Шунингдек, чанг ҳам аллергияни қўзғатади. Шунинг учун имкон қадар уйнинг чанг бўлишига йўл қўймаслик зарур.\nКўкатлар истеъмол қилинг\nИсмалоқ, салат барги каби кўкатлар каротиноидларга бой, бу аллергик ринитнинг интенсивлигини камайтириши мумкин. Иложи борича улардан кўпроқ истеъмол қилиш керак.\nЛекин мева, сабзавот ва донли маҳсулотлардан эҳтиёт бўлиш лозим. Чунки ҳар бир организм ҳар қандай маҳсулот билан бошқача реакцияга киришади. Аллергия даври тугагач, ушбу овқатларни чекловсиз тановул қилиш мумкин.\nЧойни асал билан ичинг\nУйда аллергиядан қандай қутулиш мумкин? Иссиқ чой бурун йўлларини очади, асал эса йўтални енгиллаштиради. Бундан ташқари, кўплаб тадқиқотларга кўра, асал аллергик симптомларнинг интенсивлигини камайтиради. Кўпгина шифокорлар асал аллергияга қарши вакцина бўлиб хизмат қилишига ишонади: агар у аллергия бошланишидан олдин мунтазам истеъмол қилинса, иммунитет мустаҳкамланади.\nЎсимлик терапиясини синаб кўринг\nМахсус доривор ўсимликлар оғиз орқали юбориш учун капсула шаклида сотилади ва аллергия аломатларини камайтириш учун ишлатилади. Баъзи шифокорлар уни қўллаш самараси антигистаминларга қараганда паст эмаслигига ишончи комил.\nКўпроқ дам олинг\nСтресс ҳар қандай аллергик реакцияни кучайтирадиган кортизол даражасини оширади. Тадқиқотлар шуни кўрсатадики, одам чарчаганини ҳис қилганда симптомлар интенсивлиги деярли икки баробар ортади. Шунинг учун меъёрида дам олиш тавсия этилади.\nАкупунктурани синаб кўринг\nАллергиядан қутулиш мумкинми? Акупунктура (игна санчиб даволаш) ҳам симптомларни камайтириши мумкин. Ҳақиқат шундаки, акупунктура аллергик реакциянинг интенсивлиги боғлиқ бўлган стресс гормонларининг миқдорини камайтиради.\nD витаминини қабул қилинг\nБу витамин иммунитет тизимини мустаҳкамлашга ёрдам беради. Бир қатор тадқиқотлар D витаминининг паст даражаси ва аллергия хавфининг ортиши ўртасидаги боғлиқликни аниқлади. Ушбу витаминни қабул қилишдан аввал шифокор билан маслаҳатлашиш зарур.\nАллергиядан бутунлай қутулиш мумкинми?\nАллергия пайдо бўлишининг олдини олишнинг энг яхши усули — реакцияга сабаб бўладиган нарсалардан узоқ юриш. Шунинг учун дастлаб аллергия қўзғатувчиларини аниқлаб олиш зарур. Натижада аллергия мавсумида ундан тийилиш ҳисобига унинг симптомларини камайтириш мумкин, холос.\nКатегория: FOYDALI MASLAHATLAR / ПОЛЕЗНЫ СОВЕТЫ | Просмотров: 5 | Добавил: sherlarorg | Теги: #xabarlar, #Yangiliklar, #habarlar, #news, #newsuz, #Yangilik, #uznews, #новости, #ahborot | Рейтинг: 0.0/0


40:52 Мухаммад Содик | Коран\n← 40:51 Мухаммад Содик\n40:53 Мухаммад Содик →\n40:52 Мухаммад Содик\nУ кунда золимларга маъзиратлари наф бермас. Уларга лаънат бўлғай ва уларга ёмон ҳовли жой бўлғай. 1\nИймон билан куфр орасидаги кураш бир шахс, бир авлод, бир замонга боғлиқ эмас. Балки бу кураш дунё бунёд бўлганидан бошлаб, қиёматгача давом этадиган курашдир. Бу кураш давомида турли ҳолатлар бўлиб ўтади. Иймон томонида турган баъзи кишиларнинг эътиқод йўлида шаҳид бўлишлари улкан нусрат бўлиши мумкин. Ҳозиргача бутун дунё қанчадан-қанча шаҳидларни мадҳ этиб, эҳтиром ила эслаб келмоқда, уларни шаҳид этган қотиллар эса, лаънатланмоқда. Қани, кўрайлик-чи, бу ерда нусрат шаҳидгами ё қотилга?! Баъзи бир шаҳидларнинг ўлими бутун бошли умматларни ғалабага чорлаган вақтлар ҳам бўлган. Демак, ўлимнинг ҳаммаси ҳам, хусусан иймон йўлидаги ўлим, мағлубият ҳисобланмайди. Иймон ва куфр орасидаги курашда нусрат кимга бўлиши тор ўлчовда эмас, балки кенг мезонлар билан ўлчанади. Иймоннинг қалбларда, ер юзида тантанаси учун инсоннинг ўзи саъйи-ҳаракат қилишини Аллоҳ шарт этган экан, Унинг йўлидаги қурбонлар, машаққатлар эришиладиган нусратнинг қийматини оширади, қадрини кўтаради. Ундан кейин, инсоният тарихидаги иймон билан куфр ўртасидаги курашнинг оралиқ натижаларига ҳам бир назар солайлик. Уларнинг ҳаммаси Пайғамбарлар ва мўминларга нусрат берилиши билан якун топганини кўрамиз. [↩]


Бензилпенициллин–СРН – medu.uz – Дорилар ҳақида маълумотлар ўзбек тилида\nHome Йўриқномалар Бензилпенициллин–СРН\nПрепаратнинг савдо номи: Бензилпенициллин–СРН\nТаъсир этувчи модда (ХПН): бензилпенициллин (benzylpenicillin)\n1 флакон 1000000 ТБ бензилпенициллин натрий (бензилпенициллинга эквивалент) сақлайди.\nТаърифи: оқдан деярли оқ рангли, кристалл кукун.\nБиосинтетик пенициллинлар гуруҳининг антибиотигидир. Микроорганизмларнинг хужайра девори синтезини сусайтириши ҳисобига бактерицид таъсир кўрсатади.\nГраммусбат бактериялар: Staphylococcus spp., Streptococcus spp. (шу жумладан Streptococcus pneumoniae), Corynebacterium diphtheriae, Bacillus anthracis; грамманфий бактериялар: Neisseria meningitides, Neisseria gonorrhoeae; анаэроб спора ҳосил қилувчи таёқчалар, шунингдек Actinomyces spp., Spirochaetaceae га нисбатан фаол.\nПенициллиназани ишлаб чиқарувчи Staphylococcus spp. штаммлари бензилпенициллиннинг таъсирига чидамлидир.\nБензилпенициллиннинг натрийли тузи калийли тузига нисбатан таъсирининг узоқ давомлилиги билан характерланади.\nМ/и юборилганидан сўнг инъекция қилинган жойдан тез сўрилади. Организмнинг тўқималари ва суюқликларида кенг тақсимланади. Бензилпенициллин йўлдош тўсиғи орқали яхши ўтади. Мия пардалари яллиғланишида ГЭТ орқали яхши ўтади. Ярим чиқарилиш даври (Т½ ) – 30 минутни ташкил қилади. Сийдик билан чиқарилади.\nБензилпенициллинга сезгир микроорганизмлар томонидан чақирилган касалликлар: крупоз ва ўчоқли пневмония, плевра эмпиемаси, сепсис, септицемия, пиемия, ўткир ва ўткир ости септик эндокардит, менингит, ўткир сурункали остеомиелит, сийдик чиқариш ва ўт йўлларининг инфекциялари, ангина, тери, юмшоқ тўқималар ва шиллиқ қаватларнинг йирингли инфекциялари, сарамас, дифтерия (бўғма), қизилча, куйдирги (сибирская язва), актиномикозни даволашда, акушерлик-гинекология амалиётидаги йиринглияллиғланиш касалликлар, ЛОР–касалликлари, кўз касалликларини даволашда, гонорея, бленнорея, сифилисда қўлланилади.\nИнфекцияларни ўртача оғирликда кечишида мушак ичига ва вена ичига 250000-500000 ТБ дозада юборилади; суткалик дозалар 1000000–2000000 ТБ ни ташкил қилади.\nОғир инфекцияларда (сепсис, септик эндокардит, менингит) суткада 10000000–\n20000000 ТБ гача; газли гангренада 40000000–60000000 ТБ гача юборилади.\n1 ёшгача бўлган болаларга тана вазнининг ҳар кг га 50000–100000 ТБ суткалик дозаларда, 1 ёшдан ошган болаларга 50000 ТБ/(кг/сут) дан буюрилади. Оғир инфекцияларда (менингит, сепсис, ўткир пневмониянинг оғир шаклларида) суткалик дозани 200000–300000 ТБ/кг гача; ҳаётий зарурат туғилганда 500000 ТБ/кг гача ошириш мумкин.\nСуткалик доза 46 марта қабул қилишга тақсимланади.\nВена ичига оқим билан юбориш учун 1000000–2000000 ТБ 510 мл инъекция учун сувда ёки натрий хлоридининг изотоник эритмасида эритилади, мушак ичига инъекциялар билан бирга суткада 1-2 марта юборилади; вена ичига томчилаб юбориш учун 2000000–5000000 ТБ 100–200 мл натрий хлоридининг изотоник эритмасида ёки 510% ли глюкоза эритмасида эритилади.\nЭндолюмбал юбориш учун касалликнинг характерига қараб, катталарга 5000–10000 ТБ, болаларга 2000 дан 5000 ТБ гача юборилади. Препарат 1 мл га 1000 ТБ ҳисобида эритилади.\nТери остига инфильтратларни санчиб инъекция қилиш учун қўлланилади (100000-\n200000 ТБ 1 мг 0,25-0,5% новокаин эритмасида эритилади).\nЭритмалар, уларга бошқа дориларни қўшишга йўл қўйилмай, тайёрланиши билан дарҳол қўлланилади.\nАллергик реакциялар: тана ҳароратини ошиши, эшакеми, тери тошмаси, шиллиқ қаватларда тошма, бўғимларда оғриқлар, эозинофилия, ангионевротик шиш бўлиши мумкин. Ўлимга олиб келувчи анафилактик шок ҳолатлари кузатилган.\nОвқат ҳазм қилиш тизими томонидан: диарея, кўнгил айниши, қусиш бўлиши мумкин.\nКимётерапевтик таъсири билан боғлиқ самаралари: қин кандидози, оғиз бўшлиғининг кандидози бўлиши мумкин.\nМарказий нерв тизими (МНТ) томонидан: бензилпенициллин юқори дозаларда, айниқса эндолюмбал қўлланганда нейротоксик реакциялар: кўнгил айниши, қусиш, рефлектор қўзғалувчанликни ошиши, менингизм симптомлари, тиришишлар, кома ривожланиши мумкин.\nБензилпенициллин ва бошқа пенициллин ва цефалоспоринлар гуруҳидаги препаратларга юқори сезувчанликда қўллаш мумкин эмас. Тутқаноқ билан хасталанган пациентларга эндолюмбал юбориш мумкин эмас.\nПробенецид бензилпенициллиннинг буйрак найчалари орқали секрециясини пасайтиради, натижада унинг қон плазмасидаги концентрацияси ошади, ярим чиқарилиш даври узаяди.\nБактериостатик таъсир этувчи антибиотиклар (тетрациклин) билан бир вақтда қўлланганда бензилпенициллиннинг бактерицид таъсири пасаяди.\nБуйрак фаолиятини бузилиши бўлган пациентларда, юрак етишмовчилигида, аллергик реакцияларга мойилликда (айниқса дори воситаларига аллергия бўлганида), цефалоспоринларга юқори сезувчанликда (кесишган аллергия ривожланиши мумкинлиги туфайли) эҳтиёткорлик билан қўллаш керак.\nАгар препаратни қўллашни бошлагандан кейин 3-5 кундан кейин самара кузатилмаса, бошқа антибиотикларни қўллаш ёки мажмуавий даволашга ўтиш керак.\nЗамбуруғли суперинфекция ривожланиши мумкинлиги туфайли, бензилпенициллин билан даволашда замбуруғларга қарши препаратларни буюриш мақсадида мувофиқдир.\nБензилпенициллин субтерапевтик дозаларда қўлланилиши ёки даволашни муддатидан аввал тўхтатиш кўпинча қўзғатувчиларнинг резистенет штаммларини ривожланишига олиб келиши мумкинлигини эътиборга олиш керак.\nҲомиладорликда фақат кутилаётган фойда, бўлиши мумкин бўлган ножўя таъсирлардан устун бўлсагина қўллаш мумкин.\nЛактация даврида қўллаш зарурати бўлганида эмизишни тўхтатиш масаласини хал қилиш керак.\nТиқин ва пластик ҳимоя қопқоқли бўлган рангсиз тиниқ шиша флакон.\n10 ёки 50 флаконлар йўриқнома билан бирга иккиламчи ўрамда чиқарилади.


БЕЛЬГИЯ КОМПАНИЯЛАРИ БИЛАН ҲАМКОРЛИК АЛОҚАЛАРИНИНГ ДАСТЛАБКИ РАУНДИ | UZCHARMSANOAT\nБЕЛЬГИЯ КОМПАНИЯЛАРИ БИЛАН ҲАМКОРЛИК АЛОҚАЛАРИНИНГ ДАСТЛАБКИ РАУНДИ\nУзчармсаноат Уюшмаси » БЕЛЬГИЯ КОМПАНИЯЛАРИ БИЛАН ҲАМКОРЛИК АЛОҚАЛАРИНИНГ ДАСТЛАБКИ РАУНДИ\nЧоп этилган сана: 08 June 2020\n243 PDF нусха\nЎзбекистон Республикасининг Бельгия Қироллигидаги элчихонаси ҳамда “Ўзчармсаноат” уюшмаси ташаббуси билан “Cortina Group” дистрибьютор компанияси билан чарм-пойабзал соҳасида ҳамкорликни йўлга қўйиш бўйича онлайн-мулоқот ташкил этилди.\n“Cortina” компанияси дунёга машҳур пойабзал дистрибьютори саналади. Мазкур ташкилот фақатгина лицензияланган ва шахсий брендлар остида ишлаб чиқарилган пойабзал, кийим-кечаклар савдоси билан шуғулланади. Жумладан, “Safety Jogger”, “Patrick” каби брендларнинг маҳсулотлари ҳам мазкур компания орқали харидорларга етказиб берилади. Компания йилига 30 млн. жуфт пойабзал ва 5 млн. дона кийим-кечакни дунё бўйича тарқатиш билан шуғулланади.\nХалқаро ҳамкорлик алоқларини ривожлантириш ва жаҳонда янги шериклар топиш, дунё бозорида ўз ўрнини янада мустаҳкамлаш мақсадида “Cortina” доимо янги ҳамкорлар топишни ўз олдига мақсад қилиб қўйган. Бу сафар компания манфаатли алоқаларни йўлга қўйиш борасида Ўзбекистон корхоналарини танлади.\nБу ўз навбатида мамлакатимиздаги маҳаллий ишлаб чиқарувчилар учун Европа ва дунё бозорига тезроқ кириб бориш учун мақбул йўллардан бири дейиш мумкин. Шунингдек, ишлаб чиқарилаётган маҳсулотлар сифатини юқори босқичга олиб чиқиш учун яна бир имкон яратилади.\nОнлайн мулоқотда томонлар ўзаро ҳамкорлик алоқаларининг янги босқичини бошлаш ва маҳсулотлар сифатини Европа стандартларига мослаштириш борасида навбатдаги муҳокамалар раундига киришишга тайёр эканликгини билдиришди. Бундан ташқари, Ўзбекистон корхоналарига европалик малакали мутахассисларни жалб қилиш ва хорижий стандартларни кенг жорий қилиш борасида фикр алмашилди.


Трамп Шон-шуҳрат аллеясидаги юлдузидан маҳрум бўлиши мумкин\n09:31 / 09.04.2016\nАҚШ президентлиги учун республикачилар партиясидан номзод миллиардер Дональд Трампнинг Ҳолливуд шон-шараф майдонидаги юлдузини олиб ташлаш бўйича сўров ўтказилмоқда. Уни аллақачон 16 мингга яқин киши имзолаган, деб хабар қилмоқда NBC News.\n«Мерил Стрип, Билл Мюррей ва Одри Хепберн каби ҳурматли инсонлар қатори миллиардернинг ҳам бу майдонда ўз юлдузига эга бўлишини ҳақорат деб тушуниш мумкин. Бир пайтлар реалити-шоунинг юлдузи бўлган президентликка номзод, ўз ташвиқотларининг бошидаёқ, ирқий, жинсий ва ҳасадга оид чиқишлари билан ажралиб турди», — дейилади 15 минг 467 киши маъқуллаган петицияда.\nҲолливуд савдо палатаси раҳбарияти эса, ҳар қандай ҳолатда ҳам юлдуз шон-шуҳрат аллеясидан олиб ташланмаса керак, деган фикрни билдиришган.\nДональд Трамп мазкур юлдузга 2007 йили эга бўлганди. Ўшандан бери, юлдуз миллиардер душманлари ва вандаллар томонидан бир неча бор таҳқирланган эди.


қандли диабет касалликларида қанд миқдорини сезиларли камайтириш хусусиятига эга эканлигини биласизми ?\nСамарқанд давлат университети биология факультети магистри Мафтуна Қаюмова “Самарқанд вилояти шароитида арония ўсимлигининг биологик хусусиятлари” мавзусида илмий тадқиқот олиб боради. Тадқиқотчи мазкур мавзу бўйича 10 га яқин мақолалар муаллифи.\n– Илмий адабиётларда арония меваси доривор ўсимлик сифатида қайд этилади, - дейди Мафтуна Қаюмова. - Арониянинг 10 фоиз миқдорини шакар, яъни глюкоза ва фруктоза, спирт сорбит ташкил этади. Озиқ-овқатга ширин таъм беради ва инсонларда қандли диабет касалликларида қанд миқдорини сезиларли камайтириш хусусиятига эга. Ўсимлик мевалари П витаминларга бой. Меваси таркибида ўртача антатсион пигментларнинг миқдори 6,4 фоизни ташкил этади. Арония меваси таркиби микроелементларга бой бўлганлиги сабабли, бошқа ўсимликлардан тубдан ажралиб туради. Унинг меваси таркибида бор, фтор, ёдли бирикма, темир, мис, марганес, молибден бирикмалари мавжуд. Мевасининг умумий ишқорлик даражаси олма мевасидан 1,3 фоизга кам. Бундан ташқари арония мевасида нордон таъм берувчи пектин ва ошловчи моддалар билан бирга, гликозид амегдалинлари ҳам мавжуд. Арония меваси шифобахш ўсимликлар ичида энг кўп антиоксидант сақловчи мева ҳисобланади. Бу хусусият билан у қариш жараёнининг олдини олувчи маҳсулотлар сафига киради. Арония меваси таркибида минерал моддалар, витаминлар ва биологик актив моддаларнинг кўплиги унинг биокимёвий таркибини ўрганишда катта қизиқишларга сабаб бўлмоқда.\nТабобатда арония меваси юрак-қон томир, жигар, қалқонсимон без, метаболик синдромлар, диабет, гипертония, ошқозон-ичак касалликларини олдини олиш ва даволашда ишлатилади. Маданийлаштирилган турлари озиқ-овқат, манзарали ва доривор ўсимлик сифатида экилади. Шу сабабли ҳам бу ўсимликни Ўзбекистонда маданийлаштириш ҳамда кўпайтириш усулларини ўрганиш муҳим аҳамиятга эга. Қора мевали арония таркибида биологик актив моддалардан ёд ва витаминлар кўплиги сабабли ундан олинган шарбатлар ёд танқислиги ва қон-томир касалликларини олдини олиш ва даволашда фойдаланиш мумкин. Қора мевали арония биологик актив моддаларга бойлиги сабабли қуруқ мевалари биологик актив қўшимча сифатида, нон саноатида ва қандолатчилик соҳасида фойдаланса бўлади. Шунингдек, фармасевтика саноатида арония плантатсияларини барпо этишда қаламча усулида кўпайтириш ва бунда икки йиллик новдалардан фойдаланиш тавсия этилади.\nЎзбекистон янгиликлари » Жамият » Арония меваси


Ёпилиш маросими қачон бўлади?|Оҳангарон ҳаёти - Жизнь Ахангарана\nТуманимиз ва шаҳримиз жадал суръатларда ўзгармоқда. Қатор замонавий турар жой объектлари, таълим муассасалари, маиший ва кўнгилочар масканлар барпо этилмоқда. Бу каби иншоотларнинг қурилиш ишлари бошланиши билан Оҳангарон аҳли биноларни тезроқ қад ростлаб, аҳолига хизмат кўрсатиши ҳақида ўйлай бошлади. Ниҳоят, узоқ кутилган дамлар етиб келди. Бироқ…\nШаҳримиз ҳудудида ўтган йилнинг апрель ойида илк нодавлат МТМ “Биринчи қалдирғоч” дабдабали тарзда очилганини хабар қилган эдик. Аммо маълум бўлишича, боғча ишламасдан ёпилган.\nТуманимиздаги 19-мактаб биноси ёнига қўшимча 240 ўринли мактаб қурилди. Ушбу бинонинг очилиш маросими ўтган йилнинг сентябрь ойида тантанали равишда ўтказилган эди. Буни қарангки, дабдаба билан очилган бу бинонинг ҳанузгача ичи бўм-бўш. Мактаб маъмуриятининг айтишича, бинога кўчиб кириш синф жиҳозларининг йўқлиги сабаб кечикмоқда. Ваҳоланки, мактабнинг фойдаланишга топширилганига 6 ойдан ошди.\nЁдингизда бўлса, ўтган йили шаҳримиз ҳудудидаги кўп қаватли уй таъмирланиб, ноябрь ойи охирларида шаҳар ва тумандаги 28 нафар эҳтиёжманд оилаларга берилган эди. Бу хабар кўпчиликнинг кўзларидан қувонч ёшларини тўкди. Ёши улуғлар ва барча шароитга эга бўлган уй соҳибларининг қўллари дуога очилди. Бироқ мана шундай хонадон эгасига айланганларнинг хабар беришича, уларда ҳамон уйга эгалик қилувчи бирорта ҳам ҳужжат йўқ. Ҳокимлик томонидан сертификат тақдим этилган, бироқ муҳр босилмаган (ўзингизга маълум, муҳрсиз ҳужжат ҳеч қандай юридик кучга эга эмас). Уй эгаларининг таъкидлашича, электр, газ, сув ҳисоблагичлар ишламоқда, бироқ ҳужжатлар расмийлаштирилмагани, ордер йўқлиги сабабли, тўловларни амалга оширишнинг имкони йўқ (фақат МИБ ходимлари эшитмасин).\nЎтган йилнинг 3 декабрь куни шаҳримиздаги “Саховат” кекса ва ногиронлар интернат уйининг 155 ўринли янги биноси фойдаланишга топширилган эди. Лекин салкам 4 ой давомида бино ишга тушгани йўқ. “Саховат” уйи маъмуриятининг изоҳлашича, ҳали таъмирлаш ишлари охирига етмаган.\nЮқоридаги биноларнинг очилиш маросимлари тантанали равишда ўтган, бу байрам шодиёналарида биз ҳам қатнашган эдик. Ҳурматли мутасаддилар, мазкур иншоотларнинг “ёпилиш маросимлари” қачон бўлиб ўтади? Хабарсиз қолмайлик деймиз-да…\n“Оҳангарон ҳаёти”нинг махсус мухбири.


Бугунги кунда “Ўзэкспомарказ” миллий кўргазмалар мажмуасида 2017 йилнинг 5-7 апрел кунлари бўлиб ўтадиган “Fashion Expo 2017”, “Wedding Expo 2017”, “MassMedia & Advertising Expo”, “Отдых и развлечение”, “Tashkent Flora Expo 2017” йўналишларига бағишланган “Event Expo 2017” Махсус кўргазма жараёнларига тайёргарлик кўрилмоқда.\nКўргазма доирасида қатнашчилар ўзларининг ивент-хизматлар бозоридаги салоҳиятини намойиш этиш ҳамда улар томонидан кўрсатиладиган хизматлар тўғрисида маълумот бериш имкониятига эга бўладилар. Шунингдек, кўргазмачилар ушбу йўналишларнинг замонавий тенденциялари, мажмуавий тадбирларнинг етук вакиллари ва ташкилотчилари билан танишадилар.\nКўргазма турли лойиҳаларни амалга оширишга жалб қилиш бўйича event-агентликлар базасини яратиш имконини беради. Шу билан биргаликда, Қўмиталар, ассоциация ва тегишли идоралар вакилларининг ҳуқуқ, солиқ, банк ва бошқа йўналишлардаги масалалари юзасидан кўргазма майдончасида ҳуқуқий маслаҳатхона ташкил этилади.\n“Event Expo 2017” давомида турли хил совринли акциялар ҳамда номинациялар ўтказилади.\n“Event Expo 2017” I - Махсус кўргазмаси жараёнининг КОНЦЕПЦИЯси (юклаб олиш)


Голливуд актёри Мэттью Макконахи 90 ёшли онасининг сурати билан интернет фойдаланувчиларини тўлқинлантириб юборди (фото) | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\nГолливуд актёри Мэттью Макконахи 90 ёшли...\n16:31 / 11 Jan\n52 яшар Мэттью Макконахи Голливуднинг энг келишган актёрларидан биридир. У камдан кам ҳолларда янги фильмларда суратга тушса-да, «Интерселлар», «Ҳақиқий детектив» ва «Жентлменлар» каби жуда муваффақиятли лойиҳаларни танлайди. Қизиғи шундаки, сўнгги пайтларда Мэттью The New York Times рейтингида бесцеллер китоблардан бири бўлган автобиографик асарини нашр этди. 2021 йилнинг баҳорида актёр сиёсий карьерасини бошлаши ҳақида эълон қилди.\nШу билан бирга, Макконахи Instagram’даги саҳифаси учун ҳам алоҳида вақт ажратади. Голливуд юлдузининг навбатдаги пости интернет фойдаланувчиларининг эътиборини тортди. Гап шундаки, актёрнинг онаси Мери Кетлин 2022 йилнинг илк кунларида ўзининг 90 ёшини нишонлади. Табиийки, меҳрибон ўғил уни ўз блогида табриклашга қарор қилди.\nУ саҳифасига мураккаб босмали блузкада суратга тушган онасининг суратини жойлаштирди. Мафтункор Мерининг эгнида тасма ва бошида тожни кўриш мумкин. «Онам қувонч, кечиримлилик ва қаршиликлар билан яшайди. У бу ерда бўлмаслкни тасаввур қила олмайди. Туғилган кунингиз билан, онажон», – дея қисқача ёзди Макконахи.\nАктёрнинг табригига актрисалардан Кейт Хадсон, Женнифер Гарнер ва бошқа кўплаб машҳурлар қўшилди. Кузатувчилар Мэттьюнинг онаси ажойиб кўринишини таъкидлади. Бу мухлисларни тўлқинлантириб юборди.\n«Титаник» ва «Халк»даги ролларни қўлдан бой берган, машҳурлиги онаси билан муносабатларига путур етказган Мэттью Макконахининг қийинчиликларга тўла ҳаёт қиссаси\nМэттью Макконахи Техас штати губернаторлигига сайланиш ҳақида ўйланмоқда\nГолливуд юлдузларининг қамоқхонада олинган суратлари (фото)\nМэттью Макконахи футбол майдонига қўлида дўмбира билан яшил костюмда чиқиб келди. Шу орқали у «Остин» мухлисларига ўйин олдидан миннатдорчилик билдирган


«Чала ўликни тирилтириб, кўчада қолдим…» (РЕАЛ ҲАЁТИЙ ВОҚЕА АСОСИДАГИ ВИДЕО) - 7 Апреля 2021 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2021 » Апрель » 7 » «Чала ўликни тирилтириб, кўчада қолдим…» (РЕАЛ ҲАЁТИЙ ВОҚЕА АСОСИДАГИ ВИДЕО)\n«Чала ўликни тирилтириб, кўчада қолдим…» (РЕАЛ ҲАЁТИЙ ВОҚЕА АСОСИДАГИ ВИДЕО)\nТаҳририятимизга чалажон эрини оёққа турғазиб туҳматга қолган, хиёнаткор эри томонидан хўрланган аёл қисмати ҳақида хат келган эди. Шуни сизга тақдим этмоқдамиз.\n— Ҳаммаси эсингиздан чиқиб кетдими?! А! Гилосдан йиқилиб белингизни синдиргандингиз, кейин касалхонада дўхтирнинг ваҳима қилгани, кейин жиянингиз пулингизни рухсатсиз ишлатгани учун қон босимингиз ошиб кетди! Инсульт бўлдингиз. Ярим жонга айландингиз, танангизнинг ярми умуман ишламас эди!.. Сиз одам бўлмасдингиз! Лекин мен сиз билан қонуний ажрашган бўлсам ҳам Россиядан ҳамма ишларимни ташлаб келдим. Мени кўрган қариндошларингизнинг бари тумтарақай бўлиб қочиб кетишди! Чунки сиз ҳеч кимга керак эмас эдингиз!.. Ўлсангиз яхшироқ эди! Битта ташвиш бўлар эди. Аммо қариндошларингизнинг бирортасининг ҳам тоқати сизни ювиб тарашга, овқатларингизни едириб қўйишга, ҳожатингизни тозалашга етмас эди!.. Лекин мен сиз ҳайдаб юборган аёл ҳаммасини бажардим. Уйингизни чинни-чироқ қилдим. Оғзингизга овқатингизни чайнаб солдим. Туни билан ухламай чиқдим. Куни бўйи!..\n— Инсульт бўлган яна битта ўртоғингиз бор эди. У ўлди! Эшитдингиз, типирчиладингиз, мен ҳам ўламан дедингиз, лекин мен бунга йўл қўймайман, дедим. Сизни сақлаб қоламан дедим. Аввалгидан ҳам яхшироқ қарашга ҳаракат қилдим. Дориларингизнинг бирортасини бир лаҳза олдин ё кейин бермадим… Пул йўқ эди. Аммо мен ўзимнинг яқинларимдан қарз олдим. Сиз ҳайдаб юборган, Сиз билан қонуний ажрашган аёл!.. Нега ажрашгандим?! Хиёнатларингиз шунчалик кўп эдики… Биттасига, иккитасига, ўнтасига чидадим. Аммо сиз тўхтай демас эдингиз, нечтасини мен йўқлигимда уйга олиб келдингиз!.. Нечтасида мен ўзим устингларга келиб қолдим!..\n— Биринчи марта қўлларингизни қимирлата олганингиз эсингиздами?! Биринчи марта қадам босганингиз-чи!.. Сизни ташқарига суяб олиб чиққан эдим… "Яшаш зўр!.. Ҳаёт зўр!” деган эдингиз… Сиз юра бошладингиз! Ташқарига чиқиб ҳовлида ўтирардингиз. Менинг томорқада ишлаётганимни томоша қилардингиз!.. Сиз ҳассага суяниб юра бошладингиз, тўй-томошаларга бора бошладингиз, кейин ҳассани ҳам ташладингиз. Кучингиз йиғила бошлади!.. Орадан икки йил ўтганидан сўнг, тўла-тўкис аввалги ҳолингизга қайтдингиз! Мени саволларга кўмиб ташладингиз! "Россияга нимага боргандинг? Ким билан боргандинг? Нечта ўйнашинг бор эди?!” Мен пул ишлаб топиш, яшаш учун борганлигимни минглаб марта такрорладим… Лекин сиз ишонмадингиз, мени ўзингиздай деб ўйладингиз. Ҳатто "биринчи марта келганингда ҳомиладор эдинг”, дедингиз!.. Мени ҳайдаб юбордингиз!..\nКатегория: HIKOYALAR / ХИКОЯЛАР | Ko'rganlar:: 37 | Добавил: www.horazm.net | Теги: #ahborot, #uznews, #Yangiliklar, #newsuz, #xabarlar, #Yangilik, #новости, #habarlar, #news | Рейтинг: 0.0/0


Мисол учун, бепоён Устюрт кенгликларида юз бераётган, мўъжиза дейишга арзийдиган ўзгаришларни олайлик. Бир пайтлар қум барханлари билан қопланган тап-тақир саҳро бугун боғу роғларга бурканиб, шаҳару овуллар обод ва кўркам қиёфа касб этаётир. Бу ерда барпо қилинаётган йирик саноат мажмуалари нафақат Оролбўйи минтақаси, балки бутун мамлакатимиз равнақида муҳим ўрин тутаяпти. Зеро, Президентимизнинг мамлакатимизни 2014 йилда ижтимоий-иқтисодий ривожлантириш якунлари ва 2015 йилга мўлжалланган иқтисодий дастурнинг энг муҳим устувор йўналишларига бағишланган Вазирлар Маҳкамаси мажлисидаги маърузасида таъкидланганидек, Ўзбекистонда амалга оширилаётган инвестиция сиёсатининг ўзига хос хусусияти маҳаллий хом ашё ресурсларини чуқур қайта ишлашни таъминлайдиган, юқори технологияларга асосланган янги ишлаб чиқаришларни ташкил этишга қаратилган инвестиция лойиҳаларига устувор аҳамият берилаётганида намоён бўлмоқда.\n“Қўнғирот сода заводи” унитар корхонаси ҳам ана шундай гигант ишлаб чиқариш мажмуаларидан биридир. Айни пайтда бу ерда тайёрланаётган ноёб хом ашё — кальцийлаштирилган сода жаҳоннинг қатор давлатларига экспорт қилинаётир.\nАйтиш жоизки, корхонада ишлаб чиқариш ҳажми муттасил ошиб бораяпти. Хусусан, у фаолият бошлаган дастлабки йилда 12 минг 810 тонна маҳсулот ишлаб чиқарилган бўлса, 2013 йили бу кўрсаткич 96 минг 42 тоннага етказилди. 2014 йилда эса 95 минг 890 тонна кальцийлаштирилган сода тайёрланиб, унинг катта қисми экспортга чиқарилди.\n— Мамлакатимизда етакчи тармоқларни модернизация қилиш ишлари изчил давом эттирилмоқда, — дейди корхона директори ўафур Атаханов. — Бундай оқилона саъй-ҳаракатлар ялпи ҳудудий маҳсулотда саноатнинг улуши тобора ортишида, экспортга йўналтирилган товарлар ҳажми кўпайишида, янги иш ўринлари яратилаётгани ҳамда шаҳар ва овуллар инфратузилмаси ривожланиб, аҳолининг турмуш фаровонлиги юксалаётганида яққол акс этаяпти. Биз ҳам шундан келиб чиқиб, техник ва технологик янгиланиш жараёнларига алоҳида эътибор қаратмоқдамиз. Бу эса маҳсулотларимиз таннархини пасайтиришда қўл келаётир.\nЧунончи, ўтган йили кўрилган чора-тадбирлар натижасида умумий сарф-харажатларни 5 фоиз камайтиришга эришилди. Бундан ташқари, “Ўзкимёсаноат” ҳамда Хитойнинг “Ситик” компаниялари ўртасида 2013 — 2015 йилларда “Қўнғирот сода заводи”да кальцийлаштирилган сода ишлаб чиқаришни йилига 100 минг тоннадан 200 минг тоннага кўпайтириш бўйича шартнома имзоланган бўлиб, айни кунда мазкур лойиҳа рўёбга чиқарилаяпти.\nАлбатта, иш унумдорлигини ошириш ишчи-мутахассислар билим ва малакаси билан ҳам чамбарчас боғлиқ. Шу боис Президентимизнинг 2005 йил 13 апрелда қабул қилинган “Қўнғирот сода заводи” учун кадрларни мақсадли тайёрлашни ташкил этиш тўғрисида”ги қарори асосида корхона қошида Тошкент кимё-технология институтининг махсус сиртқи бўлими очилган. Уни ҳар йили тўртта ихтисослик бўйича 65 нафар бакалавр, 15 нафар магистр битириб чиқиб, “Қўнғирот сода заводи”да фаолият юритмоқда.\nЯна бир эътиборли жиҳати, саҳро бағрида улкан саноат мажмуаси фаолият бошлаши билан ҳудуд инфратузилмаси тобора яхшиланиб бораяпти. Жумладан, корхона жамоаси учун Устюрт кенгликларида бунёд этилган Элобод шаҳарчаси йилдан-йилга кўркам қиёфа касб этаётир. Бу ерда ишчи-ходимларнинг истиқомат қилиши, ҳордиқ чиқариши, саломатлигини мустаҳкамлаши ҳамда фарзандларининг таълим-тарбия олиши учун барча шарт-шароит яратилган. Савдо ва сервис шохобчалари, ошхона, чойхона, замонавий врачлик пункти, ахборот-ресурс маркази аҳоли хизматида. Шу билан бирга, 18 хонадонли кўп қаватли уй ҳамда намунавий лойиҳалар асосидаги 40 та тураржойни бунёд этиш ишлари якунланиши билан шаҳарча янада обод бўлди. Ҳудудий инвестиция дастури асосида корхона қошида янги тикувчилик цехи ишга туширилиши билан эса Элободда истиқомат қилаётган 40 нафар хотин-қизнинг бандлиги таъминланди.\nМухтасар айтганда, истиқлол йилларида кашф этилган бой ер ости захиралари, нефть ва табиий газ манбалари, олтин, уран, темир, фосфор, бентонит, каолин, туз, мармар ва гранит сингари нодир қазилмаларга эга Қорақалпоғистоннинг саноат салоҳияти тобора юксалиб бораяпти. Биргина “Қўнғирот сода заводи”да рўёбга чиқарилаётган истиқболли лойиҳалар ва эзгу ташаббуслар билан танишиб, бунга яна бир карра амин бўлдик.\nМазкур рукндаги бошқа мақолалар: « Кооперация алоқалари кенгаймоқда\tИнновацион хизматлар такомиллаштирилмоқда »


Бердақ номидаги Қорақалпоқ давлат университети - УНИВЕРСИТЕТИМИЗГА ҚАНЧА «ТАВСИЯНОМА»ГА ЭГА АБИТУРИЕНТ ҲУЖЖАТ ТОПШИРДИ?\nУНИВЕРСИТЕТИМИЗГА ҚАНЧА «ТАВСИЯНОМА»ГА ЭГА АБИТУРИЕНТ ҲУЖЖАТ ТОПШИРДИ?\n2017-2018 ўқув йилида ўқишга кириш мақсадида Бердақ номидаги Қорақалпоқ давлат университетига муддатли ҳарбий хизматни ўтаб, ҳарбий қисмнинг махсус тавсияномасига эга бўлган 139 абитуриент ҳужжат топширган.\nУларнинг мутахассисликлар кесимида тақсимланиши қуйидагича:\nАмалий математика ва информатика – 1;\nАрхитектура (турлар бўйича) – 1;\nАвтомобиль йўллари ва аэродромлар – 15;\nБино ва иншоатлар қурилиши (турлар бўйича) – 1;\nДоривор ўсимликларни етиштириш ва қайта ишлаш технологияси – 1;\nЭкология ва атроф муҳит муҳофазаси (тармақлар бўйича) – 3;\nЭлектр энергетикасы (тармоқлар ва йўналишлар бўйича) – 10;\nЭлектр техникаси, электр механикаси ва электр технологиялари – 2;\nФилология ва тилларни ўқитиш: ўзбек тили – 1;\nФилология ва тилларни ўқитиш: рус тили – 1;\nГеодезия, картография ва кадастр (тармоқлар бўйича) – 2;\nЖисмоний маданият – 2;\nКимёвий технология (ишлаб чиқариш турлари бўйича) – 4;\nМетрология, стандартлаштириш ва маҳсулот сифати менеджменти – 3;\nМиллий ғоя, маънавият асослари ва ҳуқық – 6;\nМолия – 2;\nМуҳандислик коммуникациялар қурилиши ва монтажи – 1;\nНефть ва газ конларини ишга тушириш ва улардан фойдаланиш – 3;\nНефть ва нефть-газни қайта ишлаш технологияси – 34;\nШаҳар қурилиши ва хўжалиги – 1;\nТарих (мамлакатлар ва минтақалар бўйича) – 20;\nТехнологик машиналар ва жиҳозлар (тармоқлар бўйича) – 3;\nЧет тили ва адабиёти: инглиз тили – 2;\nЕнгил саноат буюмлари ва конструкциясини ишлаш – 1;\nЮриспруденция (фаолият турлари бўйича) – 18.\nЁшлар иттифоқи бошланғич ташкилоти етакчи мутахассиси.


Исландия бош вазири офшор компанияси ҳақидаги саволга жавоб беришдан қочди\n09:48 / 04.04.2016\nИсландия бош вазири Сигмюндюр Гюннлейгссон журналистлардан бирининг у эгалик қиладиган компаниялардан бири Журналистик текширувлар халқаро консорциуми олиб бораётган текширув доирасига тушиб қолгани борасидаги саволларига жавоб беришдан қочди.\nThe Guardian нашри хабарига кўра, гап вазир эгалик қиладиган Wintris компанияси ҳақида кетмоқда.\n"Сиз нима қилмоқчисиз? Бу номақбул иш", деган у.\nУ компаниясининг ишлари қонунчилик доирасида олиб борилганини таъкидлаган.\nБундан олдинроқ, вазир парламент қаршисида офшор бўйича саволларга жавоб бергани маълум қилинганди.\nОАВда Mossack Fonseca компаниясининг махфий маълумотлари эълон қилиб юборилгач, дунёдаги бир қатор сиёсий ва жамоат арбоблари солиқлардан қочиш мақсадида ва пул ювиш мақсадларида офшор компаниялардан фойдалангани айтила бошланди.


Лоқайдлик – муаммолар эшиги – Imom Buxoriy xalqaro ilmiy-tadqiqot markazi\nHome / МАҚОЛАЛАР / Лоқайдлик – муаммолар эшиги\n11/06/2019\tМАҚОЛАЛАР 265 кўрилган\nҲушёрликни таъминлаш масаласи тарихдан кун тартибидаги биринчи масала бўлиб келган. Бу борада кичик, арзимас деган нарсалар бўлмайди. Зеро, “Бир гугурт бир қишлоқни ёндиради”, дейдилар…\nАфсуски, ҳали-ҳануз беғамлик, лоқайдлик, содир бўлаётган ҳодисаларни кўриб кўрмасликка олиш каби иллатлар кишилар орасида мавжуд. Ён-атрофда рўй бераётган ҳодисалардан таъсирланмайдиган, ватан, миллат келажагига бефарқ, “сен менга тегма, мен сенга тегмай”, қабилида иш тутадиганлар орамизда сезиларли даражада топилади. Жамиятда бундай лоқайд кимсалар борлигининг ўзиёқ тараққиётга жиддий хавф солади. Луқмони Ҳакимдан “Одамларнинг энг ярамаси, энг ёмони ким?” деб сўрадилар. У киши: “Одамларнинг ёмонлик қилаётганини кўра туриб, кўрмасликка олгани, бепарво, лоқайд бўлганидир”, деб жавоб бердилар.\nДонишмандлардан бирининг “Душманлардан қўрқма – нари борса, улар сени ўлдириши мумкин. Дўстлардан қўрқма – нари борса, улар сенга хиёнат қилиши мумкин. Бироқ, бефарқ одамлардан қўрқ – улар сени ўлдирмайди ҳам, сотмайди ҳам, фақат уларнинг жим ва бепарво қараб туриши туфайли Ер юзида хиёнат ва қотилликлар содир бўлаверади”, деган фикрларидан ҳам лоқайдлик ва бефарқликнинг даҳшатини тасаввур қилиш мумкин.\nҚуръони каримнинг кўплаб оятларида бандаларнинг жамият билан ҳамоҳанг яшаш, бошқаларнинг хурсандчилигига-ю қайғуларига шерик бўлишга ва шу билан бирга турли фитналарга бефарқ бўлмасликка тарғиб қилган. Жумладан, Қуръони каримнинг “Анфол” сурасининг 25-оятида шундай дейилади:\n“Сизлардан фақат золимларгагина хос бўлмаган фитна (азоб)дан сақланингиз ва билиб қўйингизки, Аллоҳ жазоси қаттиқ (зот)дир”.\nУшбу ояти каримадаги “фитна” сўзи бошқа оятлардаги каби синов ва бало-офат маъноларини англатади. Қайси бир жамоада золимлар зулм қилганда, бошқалар қараб турса, ҳамма – зулм қилганлар ҳам, қараб турганлар ҳам баробар жавобгар бўладилар.\nИмом Термизий ривоят килган ҳадисда “Набий алайҳиссалом: “Лоқайд бўлманглар. Одамлар яхшилик қилса, биз хам яхшилик қиламиз, ёмонлик қилсалар, ёмонлик қиламиз, деманглар. Улар яхшилик қилсалар, яхшилик қилинглар. Ёмонлик қилсалар, зулм қилманглар”, дедилар”, дейилган.\nХушёрлик ва огоҳлик энг муҳим жиҳатдир. Қўни-қўшни, дўст-биродар ҳамда қариндошлар ҳолидан доимо хабардор бўлиш лозим. Бефарқ, лоқайд, эътиборсиз бўлиш мусулмон кишига ёт тушунчадир. Зеро, Пайғамбаримиз Муҳаммад саллоллоҳу алайҳи васаллам: “Мусулмонлар бир жасад кабидир, агар унинг бир аъзоси касал бўлса, қолганларини иситма олади”, деганлар. Бу ҳадисда бир жамиятда яшаётган мўмин-мусулмонлар гўё бир тану бир жон экани, шу жамиятдаги муаммо унинг ҳар бир аъзосига алоқадор эканлиги айтилмоқда.\nБошқа бир ҳадисда бундай дейилади: “Мусулмон киши бир кун ҳам ўзи тўқ бўла туриб, қўшнисини оч ҳолда қолдирмайди”. Яъни, қўшнисини бир кун ҳам оч ташлаб қўймайди, дегани аслида мусулмон киши қўни-қўшни, маҳалладошлари ҳолидан доимо хабардор бўлиб туради деганидир.\nЛоқайдликдан йироқлашиш, хушёр ва огоҳ бўлиб яшаш бизнинг фуқаролик бурчимиз бўлиши билан бирга, мусулмон сифатидаги диний масъулиятимиз, ҳар биримизнинг елкамиздаги вазифамиздир. Шунинг учун доимо ён-атрофда содир бўлаётган воқеа-ҳодисаларга хушёрлик ва огоҳлик кўзи билан боқиб, жамият олдидаги омонатимизни адо этиб боришимиз лозим.


Сантуш – 2016 йилнинг энг яхши мураббийи\n27 Äåêàáðü 2016 22:11 1674\nФутбол тарихи ва статистикаси халқаро федерацияси (IFFHS) португалиялик Фернанду Сантушни 2016 йилнинг энг яхши терма жамоалар мураббийи дея эътироф этди.\nЭнг яхши мураббийни аниқлаш учун ўтказилган сўровда жаҳоннинг 56 давлатдан мутахассислар иштирок этишди.\nБиринчи ўринни рақибларини катта фарқ билан ортда қолдирган Фернанду Сантуш (199 балл) эгаллади. Шуни таъкидлаш жоизки, Португалия терма жамоасини айнан шу 62 ёшли мураббий Евро-2016 ғолиблигига олиб келганди.\nИккинчи ўрин Исландия термаси собиқ устози, швед мутахассиси Ларс Лагербекка (71 балл) насиб этди. Унинг раҳбарлигида Исландия термаси шов-шув кўтарган ҳолда Европа чемпионати 1/4 финалига чиқди. Бу билан улар бутун дунё ишқибозлари ёқимтойига айланишди. Кучли учликни Бундестим мураббийи Йоахим Лев 62 балл билан якунлаб берди.\nТерма жамоаларнинг энг яхши мураббийлари ўнлиги:\n1. Фернанду Сантуш (Португалия) – 199\n2. Ларс Лагербек (Исландия) – 71\n3. Йоахим Лев (Германия) – 62\n4. Крис Коулмэн (Уэльс) – 61\n5. Дидье Дешам (Франция) – 52\n6. Антонио Конте (Италия) – 17\n7. Анте Чачич (Хорватия) – 8\n8. Тите (Бразилия), Марк Вильмотс (Бельгия) – 3\n10. Бернд Шторк (Венгрия), Адам Навалка (Польша), Эндж Постекоглу (Австралия) – 1.


Қозоғистонда иккита вазирлик қайта шакллантирилди\nҚозоғистон президенти Нурсултон Назарбоев иккита вазирликни қайта шакллантиришга буйруқ берди, деб хабар бермоқда Tengrinews.kz нашри.\nДавлат бошқаруви тизими самардорлигини ошириш мақсадида Қозоғистон миллий иқтисодиёти вазирлиги бир қатор вазифалари ва ваколатларини Қозоғистон соғлиқни сақлаш ва ижтимоий ривожланиш вазирлигига; Қозоғистон соғлиқни сақлаш ва ижтимоий ривожланиш вазирлиги бир қатор вазифалари ва ваколатларини Қозоғистон ички ишлар вазирлигига топшириш билан қайта шакллантириладиган бўлди.\nНазарбоев шунингдек ҳукуматга Қозоғистон ички ишлар вазирлигининг Миграцион хизмати қўмитасининг шакллантирилишини таъминлашни ва 2017 йил 1 апрелгача 2017-2021 йилларга мўлжалланган миграция сиёсати концепциясини ишлаб чиқишни буюрди.\nҚозоғистон Нурсултон Назарбоев вазирликф


Кун мавзулари, 23 март 2010\n25 январ 2020, Тошкент вақти: 10:56\nсешанба 23 март 2010\nЭркин микрофон - "Хива ҳокими Каримовга куëв бўлдими?"\nХоразмдаги Хива тумани ҳокими Гулнора Каримова билан ўта яқин алоқаси ҳақида гапириб¸ одамларни қўрқитмоқда¸ дейди хиваликлардан бири.\nУяли алоқа бозорида ўсиш суръати сусайди\nЎтган йил давомида Ўзбекистонда уяли алоқа мижозлари сони 29 фоизга ошиб, қарийб 16 миллион кишига етди, дея хабар қилади Газета.уз сайти Avesta Research таҳлилий маркази ҳисоботига таянган ҳолда. Аммо бу кўрсаткич аввалги йилларга қараганда анча камдир.\nКаримов учун ҳозирланган байрам кечиктирилди\nҲар йили Тошкентдаги Алишер Навоий номли миллий боғда ўтказиладиган Наврўз тантанаси бу йил ўтказилмади. Ислом Каримов учун бериладиган бу концерт ҳозирча ўтказилмаган бўлса-да, 21 март куни шаҳар маркази хавфсизлик кучлари томонидан ўраб олинди.\nЭркин микрофон - "Ҳамма нарсанинг ечими халифаликда"\n"Қурултой" дастурининг қадимчилик ва жадидчилик муаммосига бағишланган сони эфирга узатилганидан бир ойдан кўпроқ вақт ўтиб ҳам унда билдирилган айрим фикрларга эътироз билдириш истагидагилар Озодликка сим қоқмоқда.\n54. Ҳасанали билан суҳбат\n- Манга қаранг, Калбош сиздан каттами, кичкинами? – деб сўрадим дабдурустдан.\nБухорода ўртакашларга талаб кучаймоқда\nБаҳор келиши билан ўзбекистонликлар тўй тараддудига тушиб қоладилар. Тўйлар мавсумида бозори чаққон бўлиб қоладиган ўртакашларга кейинги пайтларда қўйилаётган талаблар ҳам кучайиб бормоқда.\nЎзбекистон кучли зизилаларга ҳозирми?\nСўнгги йилларда минтақа¸ хусусан Ўзбекистонда ер силкинишининг кўпайиши Тошкентни бу вазиятга жиддий қарашга ундаëтган кўринади - янги қарорга мувофиқ мамлакатдаги зилзилани олдиндан айтиши мумкин станциялар қайта жиҳозланадиган бўлди.\nЎзбекча "Кавказ асираси"\nТошкент вилоятининг Янгийўл туманида яшовчи 16 ёшли Роҳатой Раҳимовани уч аёл жинсий эксплутация мақсадида ўғирлаб кетишди. Бахтли тасодиф туфайли қочишга муваффақ бўлган Роҳатойнинг ўзига туҳмат қилганлик айби билан жиноий иш очилган.\nЭркин микрофон - Андижонга қайтган қочқин аëл қамоққа олинди\nАвстралияда бошпана топган 45 яшар Дилором Абдуқодирова БМТ Қочқинлар идораси ëрдамида учинчи давлатларга олиб ўтилган юзлаб андижонликларнинг бири.


Мудофаа вазирлиги: ШҲТнинг 2022 йилдаги йиғилиши Ўзбекистонда бўлиб ўтади\n29 Iyul 12:30 / Published in Сиёсат\nШҲТ давлатлари ҳарбий вазирликлари раҳбарларини қабул қиладиган навбатдаги мамлакат Ўзбекистон бўлади.\n«Шанхай Ҳамкорлик Ташкилоти мамлакатлари ҳарбий идоралари раҳбарларининг навбатдаги учрашуви 2022 йилда Ўзбекистонда бўлиб ўтади», дейилади коммюникедаги чоршанба куни Душанбеда бўлиб ўтган ШҲТга аъзо давлатлар мудофаа вазирларининг йиғилиши якунлари бўйича.\n«Биз ШҲТга аъзо давлатлар мудофаа вазирларининг навбатдаги учрашувини 2022 йилда Ўзбекистон Республикасида ўтказишга қарор қилдик», дейилади ҳужжатда.\nУчрашув давомида «мудофаа вазирликлари раҳбарлари Ҳиндистон ва Покистоннинг ШҲТнинг ҳарбий соҳадаги халқаро ҳужжатларига қўшилишига ҳар томонлама ёрдам беришни давом эттиришга келишиб олдилар», дейилади коммюникедаги баёнотда.\n«ШҲТга аъзо давлатларнинг COVID-19 пандемиясига қарши курашиш, шунингдек, ШҲТга аъзо давлатларнинг ташқи чегаралари периметри бўйлаб чақириқ ва таҳдидларга қарши курашиш ва ҳарбий соҳада ахборот алмашиш борасидаги ҳамкорлиги» қайд этилди. хавфсизлик. »\nШунингдек, йиғилиш қатнашчилари минтақавий барқарорликни таъминлаш ва ШҲТнинг барқарор барқарор ривожланиши учун қулай шарт-шароитлар яратиш мақсадида ҳамкорликни янада кенгайтиришга келишиб олганликлари айтилади.\nTagged under: ВАЗИР, ДУШАНБЕ, ЙИҒИЛИШ, МУДОФАА ВАЗИРЛИГИ, РАҲБАР, ТОШКЕНТ, ШҲТ, ҲАРБИЙЛАР\nЎз тилида она тили соатлари сони кўпайтирилади\nРоссия қўшинлари ЎзРга юборилди: қўшма машғулотлар ўтказилади


Сиз шу ердасиз: Бош саҳифа 2016 йил 2016 йил 3-сон Ҳаловат қаерда?\nБир қирол рассомлар орасида мусобақа уюштирди ва ҳаловатни энг ишонарли, гўзал тасвирлаган кишига катта мукофот ваъда қилди. Жуда кўпчилик қатнашган танлов бир неча кун давом этди. Қирол расмлар орасидан иккитасини ёқтирди. Бироқ ғолибни аниқлаш учун биттасини танлаши керак эди.\nБиринчи расмда атрофидаги баланд тоғларни ойна каби ўзида акс эттирган сокин кўл, тип-тиниқ осмонда парқу булутлар тасвирланган эди. Бу суратни кўрганки бор, мусобақа шартига ўта муносиб эканини таъкидларди.\nИккинчи суратда ҳам тоғлар бор, бироқ улар ваҳшатли, қуп-қуруқ, гиёҳ ҳам йўқ, тепасида эса ғазабнок қора булутлардан ёмғир қуяр, чақмоқлар чақарди. Тоғ бағридан кичикроқ шаршара ҳам отилиб турарди. Хуллас, асарни томоша қилган кўзга бу манзара асло ҳузур бахш этмас эди. Қирол шаршара ортидаги катта қоятош орасида пайдо бўлган ёриқдаги бутани илғади. Унинг устида инда, шиддат билан отилаётган сув ўртасида она қуш уясини, полапонларини қўриқлаб ўтирарди...\nҚирол иккинчи суратни чизган рассомни ғолиб деб эълон қилди ва қарорини бундай изоҳлади:\n– Ҳаловат шовқин-сурон, қийинчилик, машаққат йўқ жойда эмас, балки уларнинг орасида туриб ҳам юракнинг хотиржамлик, ҳузур ичра бўлишидир.\n2017 йил 9 июлда эълон қилинган 380 марта кўрилган


15:30 / 14 апрель 1064 pdf Ўқиш режими + -\n«Roadies» танлови ғолиби Соқиб Хон ижтимоий тармоқларда шоу-бизнесни тарк этиб, Аллоҳнинг йўлини тутишини ва Исломни қабул қилганини эълон қилди. Бу ҳақда theislamicinformation.com нашри хабар беради.\nСоқибхон ижтимоий тармоқларда эълон беришдан аввал ўзининг Қуръони Каримни ушлаб турган суратини инстаграм саҳифасига жойлаштирди.\nУнинг сўзларига кўра, у жуда оғир пайтларни бошдан кечирган, аммо эришган ютуқлари учун миннатдорлигини айтган.\nУ қасддан ёки билмаган ҳолда кимнидир хафа қилган бўлса улардан кечирим сўраб, афсусда эканлигини билдирди.\n20:18 / 14 апрель 187\n700 11:00 / 18.12.2020\n868 17:00 / 16.05.2019\n831 10:10 / 13.03.2019\nДунёдаги энг етакчи тадқиқот маркази бўлган Pew Research Centera маълумотларига кўра, миграция бўлмаса ҳам кейинги 30 йилда Европада мусулмон аҳолиси cони 4,6 дан 7,4 гача давоми...\n1029 07:00 / 06.02.2019\n59779 11:58 / 10.10.2018


ОБОД МАРКАЗ— ЮРТ КЎРКИ » Жиззах ҳақиқати газетаси расмий сайти\nЖиззах ҳақиқати газетаси » Сиёсат » ОБОД МАРКАЗ— ЮРТ КЎРКИ\nХароб ва файзи йўқ жойда яшаётган аҳолининг кайфияти ҳам, келажакка интилиши ҳам бўлмайди. Агар биз қишлоқларни обод қилсак, у ердаги халқнинг кайфияти ўзгаради, ўз ҳаётини янада яхшилашга интилиш пайдо бўлади, қишлоқлар иқтисодий юксалади. Буларнинг бари Ватанимизнинг ободлиги ва иқтисодий юксалиши учун яна бир муҳим туртки бўлади.\nДарҳақиқат, “Обод қишлоқ” ва “Обод маҳалла” дастурларининг ҳаётимизга изчиллик билан татбиқ этилаётганлиги Президентимизэътирофининг амалий ифодасидир.\nҚувонарли томони шундаки, ўтган йили Дўстлик туманидагиМанас қишлоғидан бошланган хайрли ишлар қисқа муддатда бутун мамлакатга тарқалди. Амалга оширилган кенг кўламли ободонлаштириш тадбирлари натижасидаатиги 1,5 ойда ушбу қишлоқ мутлақо замонавий қиёфа касб этди. Энг муҳими, қишлоқ аҳолисининг нафақат кайфияти, балки турмуш даражаси, дунёқараши ва ҳаётга муносабати ҳам ўзгариб, эртанги кунга бўлган ишончи мустаҳкамланди.\nЎтган йили “Обод қишлоқ” дастури доирасида вилоятимизнинг 12 та туманидаги 29 та қишлоқнинг меъморий қиёфаси тубдан янгиланди.\nЗАРБДОР ЖАМОЛИГА ТЎЙМАЙСАН, БОҚИБ\nПрезидентимизнингшу йил 30-31 январь кунлари вилоятимизга ташрифи давомида берган топшириқлари юзасидан туман марказидагиОйбек, Тинчлик, Мустақиллик ва марказдан ташқаридаги Шодлик, Янгикент, Оқар маҳаллаларида кенг кўламли қурилиш-таъмирлаш ва ободонлаштириш ишлари уддаланди.\n—Давлат хизматлари маркази барча учун қулай ҳудудда, замонавий архитектура ва меъморий дизайнга асосланган ҳолда қурилди,—дейди ДХА вилоят бошқармаси бошлиғи Бобур Умурзаков.— Мазкур бино Ўзбекистон Республикаси Ахборот технологиялари ва коммуникацияларни ривожлантириш вазирлиги билан ҳамкорликда қурилиб, фойдаланишга топширилди. Бу ерда вазирликнинг “Рақамли технологиялар” ўқув маркази ҳам иш бошлади.\nШуни таъкидлаш керак, туман давлат хизматлари маркази орқали аҳоли ва тадбиркорлик субъектларига 2019 йилнинг ўтган даврида 17248 та хизмат кўрсатилди.\n—2020 йил давомида янги иш бошлаган “Раæамли технологиялар” марказида компьютердан самарали фойдаланиш, дастурлаш асослари, робототехника, компьютер графикаси ва дизайн, тизим ва тармоқларни бошқариш ва IT-тадбиркорлик соҳасида ихтисослаштирилган ўқув курслари фаолияти йўлга қўйилади,—дейди Ўзбекистон Республикаси Ахборот технологиялари ва коммуникацияларини ривожлантириш вазирлигининг Жиззах вилояти ҳудудий бошқармаси бош мутахассиси Маҳмуд Ғиёзов. —Ўқув марказига 5 000 нафар зарбдорлик ёшларни қамраб олиш кўзда тутилган. қолаверса, марказда ёшларни компьютер спорти —киберспортга жалб қилиш, унинг қоидаларини ўргатиш, турли ўйинлар бўйича гуруҳларни шакллантириш, жамоавий ўйинлар амалиётини ташкил этиш, туман миқёсида мусобақалар ўтказиш ҳам мўлжалланаяпти.\nТантанада туманларда фаолият кўрсатаётган бир гуруҳФХДЁ мудираларига, фуқаролар йиғинлари қошидаги хотин-қизлар билан ишлаш ва оилаларда маънавий-ахлоқий қадриятларни мустаҳкамлаш бўйича мутахассисларга компюьтерлар топширилди.\nЗАФАРОБОДДА БАЙРАМ ШУКУҲИ\nЭрта тонгдан янграган карнай-сурнай садолари остида “Обод марказ” дастури доирасида қуриб битказилган иншоотларни фойдаланишга топширилишига бағишланган тантаналар катта тўйга айланиб кетди.\nЛойиҳадоирасида Бўстон маҳалласида мукаммал таъмирланган маданият маркази, янгидан бунёд этилган Хотира майдони, Алишер Навоий хиёбони, АТБ “Агробанк”нингтуман филиали биноси ва бандликка кўмаклашиш марказини тантанали фойдаланишга топшириш маросими бўлди.\nЭрта баҳорда кўп қаватли уйлар теварагидаги 200 дан ортиқ пастқам бостирмалар, ноқонуний қурилган иншоотлар бузилиб, кўп йиллардан буён тўпланиб қолган 27 минг тоннага яқин чиқиндилар ташиб кетилди.\n—Замонавий архитектура меъёрлари асосида туман марказининг Бош режаси ишлаб чиқилди,—дейди туман ҳокимлиги қурилиш бўлими мутахассиси Ўктам Жумабоев. —Унда ижтимоий соҳа, савдо ва хизмат кўрсатиш объектлари, маъмурий ва бошқа иншоотлар қурилиши белгиланди.\nТуман марказидаги Бўстон, Самарқанд маҳаллалари ҳамда Узун қишлоқ фуқаролар йиғинларидаги 38 та икки қаватли уйларни таъмирлаш учун тижорат банклари 2 миллиард 550 миллион сўм кредит маблағлари ажатди.\nҚисқа фурсатда 4,8 километрли ичимлик суви, 1,1 километрли канализация, 3,7 километрли электр, 3,8 километрли газ тармоқлари барпо этилди. 3 та трансформатор ўрнатилди. 4 та газ тақсимлаш пунктлари янгиланиб, 6 километрли ички йўлларга шағал ётқизилди. 2,1 километрли йўл асфальтланди. 0,6 километрли пиёдалар йўлакчаси қурилди. 339 миллион сўмлик бетон ариқлар ўрнатилди.\nЭнг муҳими,ижтимоий соҳа объектларини таъмирлаш ва ичимлик суви таъминотини яхшилаш учун республика бюджетидан 13 миллиард 393 миллион сўм маблағ ажратилди. Ажратилган маблағнинг 12 миллиард 715 миллион сўми умумтаълим мактаблари, туман тиббиёт бирлашмаси, болалар ва ўсмирлар спорт мактабинитаъмирлашга йўналтирилди. Ҳомийлар томонидан 2 миллиард 896 миллион сўм маблағ ажратилди. “Ўзпахтасаноат” акциядорлик жамияти томонидан енгил конструкцияли тикувчилик цехи қурилди. Мазкур корхонада 100 та иш ўрни яратилиб, ҳозирда тайёр маҳсулот ишлаб чиқарилаётир.\nТуман маданият марказининг очилишига бағишланган тантанада минглаб зафарободликлар жамулжам бўлдилар. Тантанада сўз олган туман ҳокими Иброҳим Қаршибоев “Обод марказ” лойиҳасидоирасида амалга оширилган хайрли ишлар тўғрисида гапирди. Академик Сайёра Рашидова йиғилганларни барча қулайликларга эга бўлган маданият кошонаси билан муборакбод этди. Қисқа фурсатда Зафаробод янгича қиёфа касб этиб, гўзал шаҳарчага айланганлигини алоҳида таъкидлади.\nШундан сўнг тадбир иштирокчилари маданият марказида яратилган шароитлар билан танишдилар. Кўпчиликнинг эътиборини зафарободлик фоторассом Сувон Раҳимовнинг “Зафаробод: кеча ва бугун” деб номланган фотокўргазмаси тортди. Кўргазма суратлари туман ташкил этилган кундан бугунгача бўлган тарихий даврни ўз ичига олади.\n—Фотокўргазма менда жуда катта таассурот қолдирди,—дейди 2-умумтаълим мактаби директорининг маънавий маърифий ишлар бўйича ўринбосари Янглиш Чуйгунова. —Суратлар мени беихтиёр узоқ ўтмишга, ёшлик йилларимга етаклади. Бундан 40 йиллар илгари туманимиздаги “Чўлқувар” халқ ансамблининг фаол иштирокчиларидан бири эдим. Мана бу суратда ансамбилимизнинг ўша даврдаги фаолияти акс эттирилган.\nТантаналар давомида республикамизнинг Ёқуб Аҳмедов, Зуҳра Ашурова, Фатхулла Маъсудов ва Меҳриддин Раҳматов, Миролим Қиличевларнинг чиқишлари йиғилганларда катта таассурот қолдирди. “Лазги” ашула ва рақс ансамблинингсанъаткорлари дилтортар қўшиқлари, жозибали рақслари билан байрам шукуҳини оширишди.\nТантанали тадбирда Ўзбекистон Республикаси Президентининг давлат маслаҳатчиси Турсунхон Худойбергенов иштирок этди.


Ahlisunnat.uz | Пайғамбаримиз\nБош саҳифа / Пайғамбаримиз\nОлам жаҳолат ботқоғига шунчалик ботган ва атрофни зулмат шу қадар қоплаб олган эдики, одамзод оламларнинг яратувчиси бўлган Аллоҳу таолога иймон келтиришни, ибодат қилишни батамом ташлаб қўйганди. Одамларнинг ўзлигини унутиб, ҳаддан ошишлари шундай кучайиб кетгандики, улар табиат ҳодисаларига ва Жаноби Ҳақ яратган махлуқотга, айниқса, қўлларидаги бутларига “илоҳ” дея сиғинардилар. Олам ғамгин, мавжудот ғамгин, кўнгиллар ғамгин ва юзларни табассум тарк этган эди. Аллоҳу таолонинг бошқа жонзотлардан устун қилиб яратган ва бандаларини жаҳаннам оташидан қутқаришга васила бўладиган бир қаҳрамоннинг майдонга чиқиши керак бўлган вақт яқинлашган эди.\nСавол: Намоздан кейин саловот айтиш керакми ва саловот қандай ўқилади?\nЖавоб: “Салот” - дуо деган маънони беради. Саловот деганимиз эса унинг кўплиги, яъни дуолар деганни билдиради. Саловот қисқача “Аллоҳумма солли ала Муҳаммад ва ала оли Муҳаммад” деб айтилади. Пайғамбаримизнинг исми айтилганда “алайҳиссалом”, “алайҳиссалоту вассалом” ёки “саллаллоҳу алайҳи васаллам” деб айтиш билан Пайғамбаримизга дуо этилган, яъни саловот айтилган бўлади.\nБир ояти каримада шундай дейилади:\nСавол: Пайғамбаримиз умматига қандай қилиб шафоат қиладилар?\nЖавоб: Қиёмат куни қабрдан биринчи бўлиб Пайғамбаримиз (саллаллоҳу алайҳи васаллам) турадилар. Эгниларида жаннат либоси бўлади. Ливо-ул-ҳамд деб аталадиган байроқни тутиб, Буроқ (Жаннат жонивори) деган жониворга миниб, маҳшар майдонига борадилар. Пайғамбарлар ва барча одамлар мана шу байроқ тагида турадилар. Одамлар кутаверишдан чарчаб, аввало пайғамбарлардан ҳазрати Одамга, кейин ҳазрати Нуҳга, кейин ҳазрати Иброҳимга, кейин ҳазрати Мусо билан ҳазрати Исога бориб, ҳисоб-китобнинг бошланиши учун орага тушиб, шафоат қилишларини илтимос қилишади. Улар узр баён қилиб, Аллоҳу таолодан уялишларини айтиб, шафоат қила олишмайди. Ундан кейин одамлар Пайғамбаримиз Муҳаммад алайҳиссаломга келиб ялиниб-ёлворишади.\nПайғамбарсиз дин бўлмайди\nСавол: Нима учун намозда Қуръонда бўлмаган субҳонака, аттаҳияту, солли-борик дуолари ўқилади? Агар ҳадисларда бор десангиз, мен ҳадисларга ишонмайман. Чунки ҳадисларни Умавий араблари ўйлаб топишган. Солли-борик ўқиш билан одам пайғамбарга сиғинган бўлиб қолмайдими?\nЖавоб: Қуръони карим Расулуллоҳга тушмадими? Расулуллоҳ намоз ўқимадиларми? Намозни умр бўйи узмай ўқиганлари қувватли хабарлар билан, яъни ижмо билан билдирилмадими? Ўша пайғамбар ўқигандек намоз ўқиш энди нимага хато бўлсин? Намознинг қандай ўқилиши, қанча ракъат эканлиги, қандай вақтларда ўқилиши, намозни бузадиган ва бузмайдиган нарсалар ҳадиси шарифлар орқали маълум қилинган.\nПайғамбаримиз МУҲАММАД “алайҳиссалом”\nАллоҳу таолонинг Расули. Ҳабиби, яъни севгилисидир. Пайғамбарларнинг энг устуни ва охиргисидир. Оталарининг исми Абдуллоҳ. Милоднинг беш юз етмиш биринчи (571) йили апрель ойининг йигирмасига тўғри келадиган Раби’ул-аввал ойининг ўн иккисида, душанба кечаси тонгга яқин, Маккада таваллуд этдилар. Туғилганларида оталари вафот этган эди. Олти ёшларида оналари, саккиз ёшга етганларида эса боболари вафот этди. Кейин амакилари бўлмиш Абу Толибнинг қарамоғида вояга етдилар. Йигирма беш ёшларида Ҳадича-тул-кубро ила уйландилар. Улардан тўрт қиз ва икки ўғиллари туғилди.


Жалақудуқда «Адолат» боғи яратилди | "Адолат" СДП\nЖалақудуқда «Адолат» боғи яратилди\nАйни кунларда республикамизда "Яшил макон" умуммиллий ҳаракати доирасида кўчат экиш давом этмоқда. Бу борада жалақудуқлик «адолатчилар» ҳам ташаббус кўрсатмоқда.\nПартиямиздан сайланган маҳаллий кенгаш депутатлари бошчилигида "Ёшлар қаноти" аъзолари 100 туп павловния дарахти кўчатларини экиб, «Адолат» боғини яратди. Сафдошларимизнинг ташаббусини туман ёшлари қўллаб-қувватлаб, бу ҳаракатга қўшилдилар.\n«Адолат» СДП Жалақудуқ туман кенгаши раиси.


Наманганда 5 йилда 3 минг 179 та намунавий уй-жой қурилди - Uzbegim | Uzbegim\nЎзбекистонда Президент Ислом Каримов раҳнамолигида намунавий лойиҳалар асосида бунёд этилаётган замонавий уй-жойлар қишлоқлар кўркига кўрк, файзига файз бағишлаш билан бирга, халқ ҳаёти сифатини юксалтирмоқда, дунёқарашини ўзгартирмоқда.\nБуни Наманган вилоятида барпо этилаётган замонавий уйлар, янги даҳалар мисолида ҳам кўриш мумкин. Давлат раҳбарининг 2009 йил 3 августдаги “Қишлоқ жойларда уй-жой қурилиши кўламини кенгайтиришга оид қўшимча чора-тадбирлар тўғрисида”ги қарорига мувофиқ вилоятда улкан бунёдкорлик ишлари амалга оширилди. 2009-2014 йиллар мобайнида барча туманлардаги етмиш иккита массивда намунавий лойиҳа асосида 3 минг 179 уй-жой қурилиб, фойдаланишга топширилди. Бу мақсадлар учун 339 миллиард 510 миллион сўмдан зиёд маблағ йўналтирилгани бунёдкорлик ишларининг кенг кўламли эканлигидан далолат беради.\n2014 йилда Наманган, Мингбулоқ, Косонсой, Норин, Поп, Тўрақўрғон, Уйчи, Учқўрғон, Чортоқ, Чуст, Янгиқўрғон туманларидаги қишлоқларда барча шарт-шароитга эга 777 замонавий уй барпо этилди. Уч ва тўрт хонали бу уйларга кўчиб кирган юртдошларимиз қувончининг чеки йўқ. Айниқса, уй бекалари фарзандларининг тарбияси, рўзғор юмушлари учун яратилган қулайликлардан мамнун.\n– Қўрғонтепа қишлоғидаги “Ғалаба” даҳасида қурилган янги уйга кўчиб ўтдик. Хоналар алоҳида, ўзбекона урф-одатларга мос тарзда жойлаштирилгани бизга жуда ёқди, – дейди Норин туманидаги 14-ихтисослаштирилган мактаб-интернат ўқитувчиси Маҳлиё Тожибоева. – Ошхона, ювиниш хоналарида аёллар учун ҳамма шароит муҳайё. Фарзандларимизнинг дарс тайёрлаши, дам олиши учун ҳам зарур шароитлар яратилган. Бу уларнинг дунёқарашига ҳам ижобий таъсир этади. Илгари бундай чиройли ва шинам, ҳар томонлама қулай уйлар фақат шаҳарларда бўлади, деб ўйлардик. Энди шаҳарликлар бизга ҳавас қилмоқда. Халқимизга шундай шароитлар яратиб бераётган, аёлларга ва болаларга алоҳида ғамхўрлик кўрсатаётган Юртбошимизга мингдан-минг раҳматлар айтамиз.\nЯнги қишлоқларни барпо этишда аҳоли учун барча зарур шароитларни яратиш – инсон манфаатларини таъминлаш бош мезон этиб белгиланган. Шу боис уларни муҳандислик-коммунал тармоқлар – электр энергияси, табиий газ, ичимлик суви, иситиш, канализация билан таъминлаш, йўллар, кўприклар қуришга алоҳида эътибор қаратилмоқда. Наманган вилоятидаги қишлоқ массивларида ўтган йиллар мобайнида 164 километр ичимлик суви, 116 километр газ, 80 километр электр тармоқлари тортилиб, 83 километр ички йўллар қурилди. Мактаблар, қишлоқ врачлик пунктлари, маҳалла гузарлари, савдо ва маиший хизмат кўрсатиш шохобчалари бунёд этилди.\nБу борадаги ишлар изчил давом эттирилмоқда. Давлатимиз раҳбарининг жорий йил 7 январдаги “2015 йилда қишлоқ жойларда намунавий лойиҳалар бўйича якка тартибдаги уй-жой қурилиши дастури ва 2016 йилги қурилишнинг асосий параметрлари тўғрисида”ги қарорига мувофиқ бу йил Наманган вилоятида 848 замонавий уй-жой қурилиши режалаштирилган. Бугунгача 602 уй қурилиб, фойдаланишга топширилган.\n– Қурилиш ва пардозлаш ишларида мамлакатимизда ишлаб чиқарилган материаллардан фойдаланилмоқда, – дейди “Қишлоққурилишинвест” инжиниринг компанияси Наманган вилояти филиали бош муҳандиси Фазлиддин Камолов. – Ошхона, ювиниш хонаси, меҳмонхона ва бошқа хоналар тадбиркорларимиз ишлаб чиқараётган мебель ва маиший техникалар билан жиҳозланмоқда. Ўтган йиллар мобайнида бу борада катта тажриба тўплангани, намунавий лойиҳалар асосида уй-жойлар қурилиши яхлит индустрияга айлангани қурилишларни ўз вақтида ва сифатли амалга оширишда муҳим омил бўлмоқда.\nМамлакатимиздаги тинчлик ва осойишталик халқимизни бунёдкорликка, барча соҳаларда янги марраларни эгаллашга ундамоқда. Президентимиз Ислом Каримов раҳнамолигида амалга оширилаётган кенг кўламли ислоҳотлар, бунёдкорлик ишлари халқимизнинг ҳеч кимдан кам бўлмай яшаши, турмуш даражаси юксалиши, муносиб ҳаёт кечиришига хизмат қилмоқда.


Ўзбекистон 2016 йилнинг 1-чорагида мева ва сабзавот экспорти ҳажмини 20 фоизга оширди\n22:10 / 04.05.2016\n2016 йилнинг январь-март ойларида Ўзбекистон мева ва сабзавот экспорти ҳажмини 95,1 минг тоннага етказди. Бу эса ўтган йилнинг шу даврига нисбатан 20 фоизлик ўсишни кўрсатади. Бу ҳақда Иқтисодиёт вазирлиги ҳисоботида келтирилган.\n"Мева-сабзавотларни сақлаш бўйича моддий-техник базани янада мустаҳкамлаш ва ривожлантириш мақсадида 10,5 минг тонна мева-сабзавот маҳсулотларини сақлаш учун 16 янги совутиш камераси ташкил этилди. Натижада шу йилнинг биринчи чорагида 53,1 минг тонна сабзавот (2015 йилнинг шу даврига нисбатан 110,6 фоиз) етиштирилди. Йил бошидан буён 95,1 минг тонна мева-сабзавот экспорт қилинди", дейилади ҳисоботда.\nЎзбекистон президенти Ислом Каримовнинг 25-26 апрель кунларида Россияга ташрифи давомида Владимир Путин билан музокараларда қиўлоқ хўжалиги маҳсулотларини Россияга етказиб бериш ҳажмини кенгайтириш масаласи кўриб чиққанди. Россия томони маълумотига кўра, 2015 йилда Ўзбекистондан Россияга қишлоқ хўжалиги маҳсулотлари экспорти ҳажми 10 фоизга ўсган. Учрашув давомида Ислом Каримов Ўзбекистон Россияга мева ва сабзавот етказиб беришда Туркиянинг ўрнини боса олишини таъкидлаган.


Қаноатлиларим – қанотлиларим » MUZAFFAR.UZ\nҚаноатлиларим – қанотлиларим\nПрезидентимиз Мурожаатномада Шарқ донишмандларининг: “Энг катта бойлик – бу ақл-заковат ва илм, Энг катта мерос – бу яхши тарбия, Энг катта қашшоқлик – бу билимсизликдир!” деган ҳикматли сўзларини мисол келтириб, “Нафақат ёшлар, балки бутун жамиятимиз аъзоларининг билими, савиясини ошириш учун, аввало, илм-маърифат, юксак маънавият керак”, – дея қатъий таъкидладилар.\nАзал томирида ҳамиша илмга, маърифатга катта эҳтиёж сезган, ҳаётининг энг мазмунли кунларини илм олишга бахшида этган, болаларини билимдон қилиш учун бир қултум сув ва бир парча нонга-да қаноат қилган халқмиз.\nДунё иқтисодини ушлаб турган таянчи математика бўлиб рақамли иқтисодиёт ва инновацион технологиялари асоси алгоритмсиз бир қадам ҳам олға интила олмас эди. Олам қиёфасини ўзгартираётган компьютерлару мобиль алоқалар ичра “Ал жабр вал муъқобала” асарини ёзиб, алгоритмга асос солган буюк бобомиз Ал-Хоразмийнинг ақли ишлаб турибди. Ер шарини кўтариб турган маънавиятнинг тўрт устунидан учтасини олам аҳли алломалари ушлаб турган бўлса, устуннинг бир томонини ҳазрати бобомиз Алишер Навоийнинг бир ўзлари ушлаб турганини ўзиёқ ўзбекнинг ақл-идроки нақадар қудратли уммон ўзанларига бориб қадалганидан далолат беради. Бу йилги Мурожаатнома мисли тафаккур қўнғироғи бўлиб ҳар биримизнинг қалбимизда, виждонимизда акс садо берди.\n“Бу ғоят долзарб ишларни ўзимиз қилмасак, ҳеч ким бизга четдан келиб қилиб бермайди.\nХалқимиз шуни яхши билиши керак: олдимизда узоқ ва машаққатли йўл турибди. Барчамиз жипслашиб, тинимсиз ўқиб-ўргансак, ишимизни мукаммал ва унумли бажарсак, замонавий билимларни эгаллаб, ўзимизни аямасдан олдинга интилсак, албатта ҳаётимиз ва жамиятимиз ўзгаради.\nМен бунга қатъий ишонаман ва бу фикрни сизлар ҳам қўллаб- қувватлайсизлар, деб ўйлайман”, деб таъкидлади давлатимиз раҳбари.\nПрезидентимиз ҳар доимгидек миллат болаларини билимли қилишни гўдак ёшидан бошлаш кераклигини уқтириб, бу борада амалга оширилган ва оширилиш зарур бўлган ишлар ҳақида тўхталди:\n“Мактабгача таълимни ривожлантириш борасида бошланган ислоҳотларимиз натижасида ўтган йили 5 минг 722 та давлат, хусусий, оилавий болалар боғчалари ташкил этилди.\nОлий таълимни ривожлантириш учун ўтган йили 19 та янги олий ўқув юрти, жумладан, 9 та нуфузли хорижий университет филиали очилди. Етакчи хорижий университетлар билан ҳамкорликда 141 та қўшма таълим дастури бўйича кадрлар тайёрлаш йўлга қўйилди. Олий таълим муассасаларига жами 146 минг 500 нафар ёки 2016 йилга нисбатан 2 баробар кўп талаба ўқишга қабул қилинди”.\nШаффоф ҳолда иш олиб борилаётган олий ўқув юртларига қабул жараёнларидан халқимиз ниҳоятда миннатдор. Энди ота-оналар ва ўқитувчилар ёшларимизга ”Билимингиз етарли бўлсагина олий ўқув юртига кирасиз. Билимсиз одамни ҳеч ким қўлламайди. Имтиҳонда қўлингизда ручка ва бошингизда билимдан бошқа суянчиғингиз бўлмайди” демоқда.\nИлгари ҳам билим билан ўқишга кирганлар бор эди, аммо фарзанди мактабни битириши арафасида қинғир йўллар орқали топган пул билан боласини ўқишга жойлаштириш пайида бусиз ҳам йилдан-йилга “ставка”, яъни пора нархини ошираётган коррупциянинг тегирмонига сув қуйиб, қоп-қоп пулларни етказиб бериб, ўқув йилининг ҳар сессиясидан яна пул билан ўтиб, тўрт йилда олий маълумотли деган дипломни сотиб олганларни кўрганмиз. Ҳа, уларга фақат диплом керак эди. Мисоллар: тошкентлик юрист ота ва она нотариал идорада ишлашар, келажакда қизлари ҳам худди ўзларидек пичоғи мой устида бўлишини хоҳлаб, 75 минг АҚШ долларига қизини юридик университетига ўқишга киритишганини маҳалладагилар табиий ҳол деб қабул қилишгани, Тиббиёт коллежига қизини бир қўшнимиз минг долларга ҳамширалик иши йўналишига ўқишга жойлаштирганини эшитган қўшнилар ёқа ушлаб қолишгани рост гап.\nБу каби қалбаки дипломларнинг яна қанчаси ходимлар бўлимининг картотекаларида турганию, қанча киши сохта диплом билан ишлаб, ҳозирда нафақада экани бир дипломфурушлару, бир худога аён. Ўзларига аёнлиги ҳеч гап эмасдир, эртага улар Яратганнинг олдида савол-жавоб қилади. Чунки уларнинг бўйнида сохта “диплом”ларини қўлга киритган “врачлар” билимсизлигининг қурбони бўлган не-не бегуноҳларнинг қабрлари турибди. Пул билан ёпилган имтиҳонлардан “ўтган” билимсиз ва виждонсиз дипломли прокурорлар, судьялар, терговчилар қўлида пул туфайли айбдорга айлантирилган қалбаки далил ва уйдирма тўла ҳужжатлар туфайли турмаларда чириган бегуноҳларнинг уволи турибди. Сохта дипломфурушлик жинояти бўйича қўлга тушганларга фақатгина жарима солиш эмас, уларни Ватанга хиёнат устида қўлга тушган уюшган жиноятчилар, дея қамоқ жазосига тортиш керак.\nЖанубий Африка Республикасининг Стелленбосс университети кириш қисмида шундай ёзувни ўқиш мумкин:\n“Бирор бир миллатни йўқотиш учун атом бомбалар ёки узоқ радиусга учувчи ракеталар шарт эмас. Бунинг учун бор-йўғи илм олиш сифатини пасайтириш ва имтиҳонлар пайти ўқувчиларга ёлғон ишлатишга рухсат берилса бўлди.\nНатижада беморлар бундай шифокорлар дастидан ўлиб кетади. Бундай муҳандислар қурган бинолар қулайди. Бундай иқтисодчи ва бухгалтерлар қўлида пуллар йўқолиб кетади. Ундай илм олган юрист ва судьялар қўлида АДОЛАТ йўқолади.\nИлм инқирози – бу миллат инқирози\nМурожаатдан – Мурожаатгача эришган ютуқларимиз тобора шаффофлашаётган фаолиятимиз натижасидир.\nПрезидентимиз “Коррупцияга қарши курашишда аҳолининг барча қатламлари, энг яхши мутахассислар жалб қилинмас экан, жамиятимизнинг барча аъзолари, таъбир жоиз бўлса, ”ҳалоллик вакцинаси” билан эмланмас экан, ўз олдимизга қўйган юксак марраларга эриша олмаймиз” – дея таъкидладилар.\nАзалдан халқимизда “Палаги тоза” деган гап бор.\n“Тинчлик ҳукм сурган юртимда бир қумғон қайноқ сув, бир парча нон мен учун зиёфат”, – деб шукроналар айтар эди бобожоним. Баданида урушнинг мудҳиш қиёфаси акси бўлган саноқсиз чандиқлари ямоқ бўлиб ётган боболарнинг авлодлари қачон ношукурликка ўрганди. Қонимизга, лабзимизга ҳаром луқма қайси замон аралашди?\nЮртда кечаётган юксалишлар, обод бўлаётган шаҳар ва қишлоқлар, гулга бурканаётган гўшалар, баҳор ҳавосидек энтиктирувчи оромижон манзиллар, дилкушо хиёбону сайилгоҳлар, жаннат қушларидек болажонларни бағрида парваришлаётган мактабгача таълим муассасалари, мактаблар, 4 ёшли гўдаклардан бошлаб чидамли ва адолатли бўлишга ўргатаётган спорт заллари, сузиш ҳавзалари, футбол майдонлари, шахмат заллари, спорт гимнастикаси, бадиий гимнастиканинг ойнаванд кошоналари, бокс, кураш, белбоғли кураш, каратэ, дзюдо, таэквандо, айкэдо, ўзбек жанг санъати ва ҳоказо, ва ҳоказо санаганинг сари руҳинг тетиклашади, завқинг ошади, дилинг равшан тортиб аллақандай тотли хаёллар ичра қоласан киши. Сабаби, халқимиз спорт сари юзланди. Бугун ҳар бир маҳаллада чемпионлар яшаяпти. Аммо, бу ҳали кам. Ҳар уйда чемпионлар бўлиши шарт. Коррупцияга қарши “ҳалолик вакцинаси” – ҳаромдан ҳазар қилишни келажак авлод онгига гўдакликдан синдириб бориш, бу “ҳалолик вакцинаси” билан чақалоқлигидаёқ эмлаш деганидир.\nМурожаатдан – Мурожаатгача бўлган вақт ичидаги қувончларимиз, бахтиёрликларимиз, давлат томонидан кўраётган меҳримиз, оилавий шодликларимиз, билимимиз, ақл-идрокимиз, меҳнатимиз натижаларининг барчаси ҳалоллигимиз ҳосилидир. Онамиз каби муштипар, отамиз мисол муҳтарам Ўзбекистонимизга бўлган фарзандлик муҳаббатимиз тимсолидир.\nДунёдаги нуфузли нашрлардан бири – “Экономист” журнали Ўзбекистонни 2019 йилда ислоҳотларни энг жадал амалга оширган давлат – “Йил мамлакати” деб эътироф этгани бу бизнинг фидойи, камтарин, Ватан манфаатини ҳар қандай майда-чуйда, шахсий манфаатлардан устун қўя оладиган миллат эканимизнинг ифодасидир. Бу ҳали бошланиши.\nХитой давлати коррупция деб аталмиш вабони тарқатгани учун йиллар давомида 2 000 дан ортиқ катта-кичик мансабдорларни отувга ҳукм қилиб, мамлакатни бир қадар тозалаб олгани тарихдан маълум.\nБизда, ЎЗБЕКларда “Уят ўлимдан қаттиқ” деган гап бор. Ҳа, уят шундай оғирки, ундан кўра ўлиб қўя қолган афзалдир.\nУят. Олдингизга адолат истаб келган жабрланувчини жиноятчига чиқариб, пул эвазига жиноятчини фариштага айлантириб, қонунни пластилиндек қўлида ўйинчоқ қилаётган “ҳуқуқ ҳимоячи“лари эмланиши керак бўлган ҳалоллик вакцинасидир.\nУят. Шифокорнинг шифтга термулиб, нажот кутаётган беморнинг ҳолсиз қўлларига қараши, сотувчининг харидор ҳаққига хиёнати, олий таълим домласининг талабага пул эвазига баҳо қўйиши, мактабгача таълим муассасаси мудири ва ошхонадаги ошпазнинг миттилар ҳаққидан юлиши... Айтаверсангиз ваҳима тутади. Санайверсангиз даҳшат! Солиқда, банкда, нотариусда, кадастрда, сувда, электрда, газда, еру кўкда, яъни йўловчи ташиш транспортидаги нақд тушумлару ҳаво йўлларидаги энг қиммат чипталар туфайли миллатда камбағаллик деган тушунчани келтириб чиқараётганларга УЯТ!!!\nЙЎҚ! Биз биргаликда курашамиз. Нафснинг ўпқонига биргаликда тош бостирамиз. Ҳирсу ҳаво ботқоғини ёпиб, кибрнинг ўлим билан тугагувчи ўчоғини бартараф этамиз.\nБу бизнинг қўлимиздан келади. Шундай эмасми, палаги тозаларим?! Шундай эмасми, ори осмондан баландларим?!\nҚаноатлиларим – қанотлиларим, шундай эмасми?!\nЗулфия МЎМИНОВА, шоира,\nМанба: Ўзбекистон Миллий Ахборот агентлиги (ЎзА)\nЧоп этилган: 27-01-2020, 19:04\nКўрилган: 5 441\nНотиқ нутқи – мафкура маёғи, ғоя байроғи, қарашлар қайроғи\nЧоп этилган: 4-01-2020, 12:58\nЧоп этилган: 3-01-2020, 03:00\nХАЙР ДЕМАЙМИЗ, КЎРИШГУНЧА ДЕЙМИЗ!\nЧоп этилган: 25-12-2019, 19:11\nТўйларимизда миллийлик қолдими?\nЧоп этилган: 18-01-2020, 04:48


Асаларичилар учун янги бино фойдаланишга топширилди - Халқ сўзи\n01 Апрель, Чоршанба\nАсаларичилар учун янги бино фойдаланишга топширилди\n12:20 31 Май 2019 Жамият\nПойтахтимизда Ўзбекистон асаларичилари уюшмаси биноси фойдаланишга топширилиши муносабати билан расмий тадбир бўлиб ўтди.\nБунёдкорлик ишлари акциядорлик тижорат “Алоқабанк” томонидан молиялаштирилган мазкур иншоотда ҳудудий уюшмалар фаолиятини мувофиқлаштирувчи уюшма маъмурияти, Ўзбекистоннинг барча ҳудудларидан келтирилган турфа ассортиментдаги асал ва асаларичилик маҳсулотларига эга “Асал олами” савдо маркази, ихтисослаштирилган ветеринар аптека, тармоқ учун ускуна ва замонавий технологик линияларни лизинг асосида етказиб берувчи “Aloqalizing” масъулияти чекланган жамияти, асалари маҳсулотлари ҳамда асалариларни чақтириш билан даволашга мўлжалланган “Апитерапия” медицина маркази, асал сифатини аниқловчи лаборатория маркази жойлашган.\nПрезидентимизнинг 2017 йил 16 октябрдаги “Республикада асаларичиликни янада ривожлантириш бўйича чора-тадбирлар тўғрисида” ги қарори асаларичилик йўналишидаги ишларни жадаллаштириш бўйича кўплаб вазифалар белгилаб берилдики, улар ижроси амалда намоён бўляпти. Хусусан, ўтган йили Ўзбекистон асаларичилари уюшмаси Халқаро асаларичилик уюшмалари федерацияси — “Апимондия”га аъзо бўлди. Натижада республикамизда асаларичиликни саноатлаштириш, халқаро тажрибалардан унумли фойдаланиш, қишлоқ хўжалиги экинлари ҳосилдорлигини сезиларли даражада ошишига сабаб бўлувчи “чанглатиш” агротехникасини жорий этиш каби ишларни амалга оширишда айни муддаодир.\nМаълумот учун қайд этиш керакки, шу йилнинг сентябрь ойида Канаданинг Монреаль шаҳрида “Апимондия”нинг 46-Конгрессси бўлиб ўтади. Уюшмамиз айнан ушбу тадбирда федерацияга аъзолигини тасдиқловчи гувоҳномани қабул қилиб олади.\nБундан ташқари, 2018 йилдан бошлаб биринчи марта Фарғона давлат университети ва Самарқанд ветеринария институтида зоотехник-асаларичи мутахассислиги бўйича юқори малакали мутахассислар тайёрлашга киришилди. Барча вилоят коллежларида асаларичилик соҳаси учун зоотехник йўналиши бўйича бир йиллик ўқув курслари ташкил этилди. Илмий-педагогик кадрлар тайёрлаш мақсадида Россия, Исроил ва Украинадаги илмий ва ўқув муассасалари билан горизонтал алоқалар ўрнатилди.\nЎзбекистон Республикасида асалариларни кўчириш ва жойлаштириш тартиби ишлаб чиқилди. Асални қалбакилаштирганлик учун жазо чоралари қўллаш бўйича Ўзбекистон Республикасининг Маъмурий процессуал Кодексига тегишли ўзгартириш ва қўшимчалар киритилди.\nБМТнинг Озиқ-овқат ва қишлоқ хўжалиги бўйича ташкилоти (ФАО) билан ҳамкорликда тайёрланган лойиҳага кўра, Ўзбекистонда асаларичилик бўйича мутахассислари ва илмий ходимларни тайёрлаш учун 350 минг АҚШ доллари миқдорида грант маблағларни жалб қилиш ишлари олиб борилмоқда. Асалари зотлари таркибини яхшилаш мақсадида Украинадан “Карпат”, Германиядан “Карника” зотли 2500 дан ортиқ она арилар келтирилди. Пировардида Ўзбекистон асаларичилари уюшмаси ташкил қилинган вақтдан буён юртимиздан асалари пакетларини экспорт қилиш 1,5 баробарга кўпайиб, уларнинг сони 207 минг донага етди. Умумий валюта тушумлари эса бир миллион долларга етказилди. Қолаверса, 2018 йилда ўзбекистонликлар дастурхонига 17 минг тоннадан ортиқ асал маҳсулотлари етказилиб берилди. Бу асал ишлаб чиқариш аҳоли жон бошига ярим килограммни ташкил этмоқда, деганидир.\nЖорий йилда Ўзбекистон тарихида биринчи марта қишлоқ хўжалиги экинларини асаларилар билан чанглатиш агротехникаси қўлланилиб, бунинг учун тўлов жорий қилинди.\nМутахассислар ҳисоб-китобларига кўра, ҳозирги кунда қишлоқ хўжалиги экинларини асаларилар билан чанглатиш ҳисобига қўшимча 1,5 триллион сўмлик маҳсулот олинмоқда. Фақатгина асалариларни боғ ва далаларда тўғри жойлаштириш ҳамда ташкилий чора-тадбирлар амалга ошириш эвазига ушбу кўрсаткични 4 триллион сўмга етказиш мумкин.\nҚисқа қилиб айтганда, бугунги кунда Ўзбекистонда асаларичилик сезиларли даражада сифат ва сон жиҳатдан ўзгармоқда. Савдо нуқталарида қадоқланган асалнинг турлари кўпайган. Аҳолининг асал маҳсулотларига бўлган талаби ошяпти. Одамлар асаларичилик билан жиддий қизиқишмоқда.\nУмуман олганда, ҳозирги кунда юртимизда 14 мингдан ортиқ асаларичилик субъектларида 870 мингдан ортиқ асалари оилаларини боқиляпти. Улар жорий йилда асал етиштириш ҳажмларини 19 минг тоннага етказишни ўз олдиларига мақсад қилиб қўйишган. Муҳими, асаларичилар давлат томонидан реал қуллаб-қувватланаётганини ҳис этишаётир.\nЭронлик олимлар коронавирусга қарши дори яратилди. У соғайиш муддатини тезлаштиради


Мохов - Бу нима? - Онлайн Тиббий Энциклопедия MedLife.Uz\nМохов [араб. маҳв – йўқ қилиш ёки четлтиш], лепра, проказа – бутун организмни, хусусан, тери, нерв тизими ҳамда ички аъзоларни зарарлайдиган сурункали инфекцион касаллик. Уни кислотага чидамли мохов микобактерияси (Mycobactererium leprae Hansen) кўзғатади.\nКасаллик тарихи узоқ ўтмишга бориб тақалади. Айрим тарихий қўлёзмаларда такидланишича, милоддан 3-3,5 минг йил аввал М. Мисрда учраган. Мўгулистон, Хитой каби давлатларда эса милоддан 2-2,5 минг йил илгари бу касалликка чалинган беморлар тўғрисида маълумотлар бор.\nМ. Европа давлатларида лепра деб юритилади ва шу ном билан жаҳон тиббиёт номенклатрасига киритилган.\nМохов қўзғатувчисини биринчи бўлиб, Норвегия шифокори Герхард Хансен 1871 й. да аниқлаган ва унинг номи билан Хансен таёкчалари деб юритилади. Таёқчалар тузилиши ҳамда айрим хусусиятлари билан сил таёкчаларига ўхшаб кетади.\nМохов билан фақат одамлар касалланади. Бемор соғ одам билан узоқ вақт маиший мулоқотда бўлганда юқади. Моховга катталарга қараганда болалар кўпроқ мойил бўлади. Шу боис аксарият ҳолларда хасталик беморнинг яқин қариндошларига, айниқса, фарзандларига тез юқади.\nКасаллик аста-секин бошланади. Инкубацион даври 4-6 ойдан 5-6 йилгача, баъзан бундан ҳам узоқроқ. Спиртли ичимликларга ружу қилиш, кўп чекиш, ёлчитиб овқатланмаслик, санитария-гигиена қоидаларига риоя қилмаслик бу даврни қискартириши мумкин. Инкубацион давр охирига келиб, беморнинг дармони қурийди, иситмаси кўтарилади, нералгик оғриқ, чов ва сон лимфа тугунларининг катталашиши, бурун қуриб, қонаб туриши кузатилади.\nМоховнинг дифференциалланмаган, туберклоид ва лепроматоз шакллари бор.\nДифференциалланмаган (доғли) шаклида терининг айрим жойларида қизғиш-окимтир, оқимтир-пушти рангли катта-кичик доғлар пайдо бўлади. Улар тери дамидан бироз кўтарилиб туради. Соч тўкилади; терининг сезувчанлиги олдин ошиб, кейин йўқолади. Қулоқ оркаси, бўйин, елка ва тирсак нервлари йўғолашади. Бу шакл 4—5 й. дан кейин туберкулоид ёки лепроматоз шаклига ўтади. Туберкулоид моховда терида катта-кичик қизил тугунчалар ҳосил бўлиб, бир-бирига қўшилиб кетади. Лепроматоз мохов ўта юқумли ва оғир ўтади. Беморнинг пешонасида, оғзи-бурни атрофида, жағлари териси ва қулоқ супрасида жойлашган тугунлар унинг қиёфасини ўзгартириб қўяди. Касаллик ўчоғи соҳасидаги тери сезувчанлиги йўқолиб, айниқса, қош ва киприклар тўкилиб, беморни хунук қилиб қўяди.\nТугун ва дўмбоқчалар қаттиқлашади, улар мошдек, ҳатто нўхатдек бўлиши мумкин. Баъзан тўқиманинг геморрагик компонентлари қўшилиб, унинг ранги зангсимон бўлиб қолади. Оқибатда тўқималарнинг қон билан таъминланиши ёмонлашади, терида, айниқса, қўл-оёқ терисида қадеганда битавермайдиган трофик яралар пайдо бўлади. Катта тугунлар ва ифильтратлар чуқур яралар ҳосил қилади.\nКўз мугуз пардасининг инфильтратланиб яраланиши баъзан беморни бутунлай кўр қилиб қўяди. Марказий нерв тизимидаги ўзгаришлар беморда невротик бузилишларга (невроз, психоз), периферик нерв тизимининг яллиғланиши эса қаттиқ оғриқ билан кечадиган неврит ва полневритга сабаб бўлади. Қўл ва оёқларда (бамоклар ва панжаларда) оғриқ, ҳарорат ва тактил сезги йўкола бошлайди. Трофик ўзгаришлар натижасида беморнинг бармоқлари худди қурбақа ёки тюлень панжаларига ўхшаб қолади. Оёқ ва қўл деформацияланиб, мутиляция (бамоқларнинг тушиб кетиши) кузатилади.\nКўз қовоқлари мушакларининг кичрайиши оқибатида беморнинг кўзи охиригача ёпилмай қолади (логофтальм). Юз нервининг зарарланиши оқибатида мимика мушаклари атрофиланиб, беморнинг юз кўриниши ниқоб кийган ёки қайғули одамга ўхшаб қолади.\nМоховлар махсус ташкил этилган лепрозориларт даволанади. Беморнинг оила аъзолари тери касалликлари диспансери назоратига олинади.\nСўнгги йилларда касалликнинг олдини олиш ва даволашга оид мукаммал чора-тадбилар ишлаб чиқилган. Жаҳон соғликни сақлаш ташкилоти маълумотларига қараганда, бутун дунёда мохов касаллиги 2005 й. га келиб деярли йўкотилди.\nОрқа мия нервлари\nИшлаб чиқариш санитарияси


МДҲлик сармоядорлар 3 йил ичида Дубай кўчмас мулкига қанча маблағ киритган?\n14:06 / 23.11.2016\nРоссия, Қозоғистон, Озарбойжон, Ўзбекистон, Украина, Туркманистон, Тожикистон, Белоруссия, Арманистон, Қирғизистон ва Молдова давлатларининг хусусий сармоядорлари сўнгги уч йилда Дубайда 3,8 миллиард долларлик кўчмас мулк харид қилган. Бу ҳақда, шаҳар амирлиги ер департаменти ахборотномасига асосланган ҳолда РИА “Новости” хабар қилмоқда.\nУмуман, Дубай шаҳридаги кўчмас мулкка юқоридаги мамлакатлардан келган 6 мингга яқин инсон сармоя киритган, дея аниқлик киритилади хабарда.\nДубай ер департаменти сармоялар бўлими вакили Мажид Али Рашиднинг сўзларига кўра, "рус тилида сўзлашувчи мамлакатлар фуқаролари томонидан Дубай кўчмас мулкига талаб ошаётгани кузатилмоқда". Шу муносабат билан, улар билан мулоқот қилиш мақсадида махсус хизмат жорий қилиш режалаштирилмоқда.\nМустақил Давлатлар Ҳамдўстлиги (МДҲ) — собиқ СССР республикаларининг аксарияти иштирокида ташкил этилган давлатлараро бирлашмадир. У 1991 йил 8 декабрда Белоруссия, Россия Федерацияси ва Украина томонидан ташкил этилган. Бугунги кунда унинг таркибига Россия, Қозоғистон, Озарбойжон, Ўзбекистон, Украина, Туркманистон, Тожикистон, Белоруссия, Арманистон, Қирғизистон ва Молдова давлатлари киради.\nМДҲ сармоя Дубай кўчмас мулк


ҚЎЛЛАРНИ ЮҚОРИ КЎТАРИБ ДУО ҚИЛИШ ВА УНИ ЮЗИГА СУРТИШ – .:: Xadicha.uz\nҚЎЛЛАРНИ ЮҚОРИ КЎТАРИБ ДУО ҚИЛИШ ВА УНИ ЮЗИГА СУРТИШ\nИслом суратда ҳам сийратда ҳам гўзал дин бўлиб, Инсонларни яхшиликка чақириб, ёмонликлардан қайтаради. Барча уммат дин аҳкомларига тўлиқ амал қилишга, Расулуллоҳ с.а.в.нинг суннатларига мукаммал эргашишга ҳаракат қилади.\nҲозирги кунларда мусулмонларни бажараётган ҳар қандай ибодатларидан хато топиб, уларни бидъат амаллар қилишда айбловчи фирқалар кўпайиб қолди. Бу амаллар фарз даражасидами ёки мустаҳаб амалларми фарқи йўқ. Бу каби «дин пешволар»ини асосий мақсад ҳақиқатга олиб бориш эмас, балки ҳақиқатдан адаштириб, неча асрдан бери мусулмонлар бажариб келаётган амалларга шубҳа уйғотишдан иборатдир.\nБир мусулмон масжидга кириб, намозини адо қилиб, Аллоҳдан мадад сўраб, қўлларини юқорига кўтарган ҳолда дуо қилса, сўнг қўлини юзига суртса, уни кузатиб турган фитначи дарров олдига борадида, биродар бу қилган ишингиз бидъат, Росулуллоҳ ундай қилмаганлар, мана бошқа юртларда ҳам бундай қилишмайди деб чалғитишни бошлайди. Ваҳоланки, бизни уламоларимиз, фақиҳларимиз, ота-боболаримиз бу амални неча асрдан бери суннат дея бажариб келишади. Биз динни, ундаги амалларни, Китоб ва суннатдан, мужатаҳид уламоларнинг чиқарган ижтиҳодларидан ўрганамиз. Қайсидир юртни қилган амалларидан эмас.\nАгар қўлни юқорига кўтариб дуо қилиш, сўнг юзга суртиш бидъат бўлса, шунга бирор далил сўралса, жавоб беришни пайсалга солишдан бошқа нарсага ўтолмайди.\nҚўлларни кўтариб дуо қилиш ва уни юзга суртиш борасида суннатда бир неча асарлар ворид бўлган.\nУмар ибн Хаттоб р.а. айтадилар: « Расулуллоҳ с.а.в. қачонки, қўлларни дуога кўтарсалар, қўлларини юзларига сурмай тушурмасдилар.» Термизий ривояти.\nАбдуллоҳ ибн Аббос р.а.дан ривоят қилинган яна бир ҳадисда Росулуллоҳ с.а.в. шундай дедилар:\n«Агар Аллоҳга дуо қилсанг, қўлингни олд томони билан дуо қил, қўлингни тескари қилиб дуо қилма. Дуо қилиб бўлсанг, қўлингни юзингга сурт.»\nЮқоридаги асарлардан маълум бўлиб турибдики, қўлни юқори кўтариб дуо қилиш, сўнг уни юзга суртиш бидъат эмас, балки суннатга мукаммал ҳолатда амал қилишди. Инсон диндаги бирор амални ўрганаётганда бу амални кимдан ўрганаётганига эътибор берса, нур устига нур бўлади.\n“Хадичаи Кубро” аёл-қизлар ӯрта махсус


NUR-SULTAN. Kazinform – ҚР Президенти ёрдамчиси – Хавфсизлик Кенгаши котиби Ғизат Нурдаулетов Афғонистон бўйича Минтақавий хавфсизлик бўйича мулоқотнинг IV сессиясида иштирок этди, дея хабар беради Kazinform Ақорда расмий сайтига таяниб.\nДушанбеда Афғонистон бўйича минтақавий хавфсизлик мулоқотининг IV йиғилиши бўлиб ўтди. Йиғилишда Хитой, Россия Федерацияси, Ҳиндистон, Покистон, Эрон, Ўзбекистон, Тожикистон, Қирғизистон ва Туркманистондан хавфсизлик кенгаши котиблари ва миллий хавфсизлик бўйича маслаҳатчилар иштирок этди.\nҚозоғистон делегациясига Президент ёрдамчиси – Хавфсизлик Кенгаши котиби Ғизат Нурдаулетов бошчилик қилди. У ўз нутқида мамлакатдаги вазиятни бутун минтақа манфаатлари йўлида ўзгартириш, жумладан, халқаро терроризм ва экстремизмнинг экспортига йўл қўймаслик, наркотик моддаларнинг ноқонуний айланишига қарши курашиш, озиқ-овқат хавфсизлигини таъминлаш ва гуманитар инқирозни бартараф этишда муҳим аҳамиятга эга бўлган йўналишларни айтиб ўтди.\nИқтисодий хавфсизликнинг асосий омиллари сифатида Афғонистоннинг ижтимоий-иқтисодий мақомини тиклаш мақсадида бутун минтақада транспорт алоқаларини фаоллаштириш, таълим тизимини ривожлантириш зарурлиги қайд этилди.\nҚозоғистон афғон халқига гуманитар ёрдам кўрсатиш, озиқ-овқат, дори-дармон ва биринчи навбатда, бошқа зарур товарлар билан таъминлаш, шунингдек, афғон талабаларини ўқитиш учун имкониятлар яратишда давом этади.\nУчрашувда, шунингдек, Афғонистондаги барча масалалар бўйича мувофиқлаштирилган саъй-ҳаракатлар муҳимлиги таъкидланди.\nЙиғилиш якунлари бўйича якуний баёнот қабул қилинди. Унда таъкидланишича, Афғонистон ҳудудидан халқаро террористик ташкилотлар томонидан минтақа давлатларига қарши ҳар қандай террорчилик ҳаракатларини яшириш, тайёрлаш, режалаштириш ёки молиялаштириш учун фойдаланиш мумкин эмас.\nМулоқот иштирокчилари чегарадош давлатлар ва бошқа манфаатдор давлатлар ўртасида деструктив гуруҳлар фаолияти билан боғлиқ вазият тўғрисида тезкор маълумот алмашиш бўйича ҳамкорликни йўлга қўйиш ниятида эканликларини тасдиқладилар.\nБундан ташқари, давлатларнинг афғон халқига инсонпарварлик ёрдами тўсиқсиз етиб боришини таъминлаш истаги қайд этилди.\nТадбир доирасида Ғизат Нурдаулетов Россия Федерацияси Хавфсизлик кенгаши котиби Николай Патрушев, Тожикистон Республикаси Хавфсизлик кенгаши котиби Насрулла Маҳмудзода ва Қирғизистон Республикаси Хавфсизлик кенгаши котиби Марат Иманқулов билан икки томонлама учрашувлар ўтказди.\nИштирокчилар минтақавий ва глобал хавфсизликнинг асосий масалалари ҳамда бу борадаги ҳамкорликнинг асосий йўналишлари юзасидан фикр алмашдилар.\n#Марказий Осиё #ҚР Хавфсизлик Кенгаши #Ақорда